Gwybodaeth Gyffredinol a Chyfrifoldebau Myfyrwyr > Trosglwyddiadau > Trosglwyddo Rhaglenni\nY mae modd caniatáu i fyfyrwyr israddedig drosglwyddo eu rhaglenni astudio os bernir, wedi trafodaeth gyda'r tiwtor(iaid), neu'r cynrychiolydd/wyr o'r Coleg 'Cartref' (fel arfer Pennaeth y Coleg), fod y newid er lles y myfyrwyr. Ni chaniateir i fyfyrwyr ôl-raddedig a addysgir, fel rheol, drosglwyddo rhaglenni, ac eithrio mewn amgylchiadau eithriadol lle y gellir caniatáu hyn. Os oes rhaid trosglwyddo modiwlau yn sgil newid rhaglen, bydd y terfynau amser a roddir yn rheoliadau’r rhaglen benodol yn gymwys. Os yw’r trosglwyddiad yn cynnwys dilyn rhaglen a gynigir gan Goleg arall mae’n debygol y bydd rhaid i Ddeon y Bwrdd Academaidd awdurdodi newidiadau o'r fath.\nRhaid sicrhau bod y myfyriwr wedi cwblhau'r ffurflen trosglwyddo rhaglen ar-lein, a rhaid bod y ffurflen wedi ei hawdurdodi gan aelod(au) priodol o'r staff academaidd a'i chyflwyno'n electronig i'r Swyddfa Cofnodion Myfyrwyr. Y mae'r drefn hon yn berthnasol i bob rhaglen a drosglwyddir, gan gynnwys trosglwyddiadau o fewn yr un Coleg. Mae'r ffurflen ar gael ar y Fewnrwyd.\nCeisiwch gymeradwyaeth y Coleg sy’n derbyn a chyflwyno ffurflen cais am drosglwyddiad electronig;\nCeisiwch gymeradwyaeth y Coleg(au) sy'n rhyddhau (darperir hyn yn electronig);\nDarperir cymeradwyaeth Deon y Bwrdd Academaidd yn electronig;\nCyflwynir y ffurflen yn electronig i'r Swyddfa Cofnodion Myfyrwyr;\nCwblheir y trosglwyddiad.\nMyfyrwyr a'r Brifysgol i hysbysu'r Cwmni Benthyciadau Myfyrwyr/AALl/noddwr.\nGwybodaeth Trosglwyddo Rhaglenni Penodol ar gyfer Myfyrwyr Israddedig\nTynnir eich sylw at y rheoliadau yn ymwneud â throsglwyddo rhaglenni, gan y gall methu â chwrdd â therfynau amser penodol gael effaith sylweddol ar eich Cyllid Myfyrwyr gan y Cwmni Benthyciadau Myfyrwyr i'ch cefnogi drwy gydol y rhaglen.\nMae'r rheoliadau'n datgan bod rhaid i fyfyrwyr sicrhau caniatâd awdurdodau academaidd y Brifysgol ar gyfer trosglwyddo rhaglen ar neu cyn DIWRNOD CYNTAF ail flwyddyn y rhaglen wreiddiol y byddai disgwyl fel rheol i fyfyrwyr fynychu.\nGolyga hyn y dylid derbyn trosglwyddiadau rhaglenni fel arfer cyn diwedd y flwyddyn gyntaf o astudio neu fel arall yn ystod wythnos ymrestru'r ail flwyddyn. Gall fod goblygiadau difrifol wrth gymeradwyo trosglwyddo rhaglenni yn hwyr, yn enwedig pe byddai angen ymestyn y cyfnod astudio, o ganlyniad i'r trosglwyddo. Os bydd y trosglwyddo'n cael ei gymeradwyo ar ôl y dyddiad cau, mae rheoliadau Cyllid Myfyrwyr y DU yn nodi "efallai na fydd ef neu hi'n derbyn cefnogaeth lawn ar gyfer yr ail gwrs", a byddai'n rhaid iddo/iddi dalu'r costau ychwanegol ei hun.\nBydd Cofnodion Myfyrwyr (Cyllid Myfyrwyr) yn hysbysu'r Cwmni Benthyciadau Myfyrwyr (Cyllid Myfyrwyr y DU) o unrhyw drosglwyddiadau rhaglenni. Gall y Brifysgol gymeradwyo cais hwyr, yn enwedig os nad oes unrhyw oblygiadau ariannol. Fodd bynnag, rhaid i'r rhain gael eu cymeradwyo gan Ddeon y Bwrdd Academaidd.\nGwybodaeth Trosglwyddo Rhaglenni Penodol ar gyfer Myfyrwyr Ôl-Raddedig a Addysgir\nNoder y bydd angen i drosglwyddiadau y mae angen cymeradwyaeth arnynt rhwng 2-4 wythnos ar ôl cychwyn y rhaglen gael eu cymeradwyo gan Ddeon y Bwrdd Academaidd. Bydd rhaid i unrhyw drosglwyddiadau wedi hynny gael eu cymeradwyo gan Bwyllgor Achosion Myfyrwyr y Brifysgol. Mae angen i fyfyrwyr a noddir roi gwybod i’w noddwr am unrhyw drosglwyddiadau.\nGwybodaeth Trosglwyddo Rhaglenni Penodol ar gyfer Myfyrwyr Tramor\nMae’n rhaid i fyfyrwyr rhyngwladol nad ydynt o'r UE sydd am drosglwyddo rhaglenni roi gwybod i’r Gofrestrfa Academaidd cyn mynd ymlaen gyda’r cais am drosglwyddo, oherwydd y gallai hyn effeithio ar eu fisa.\n< Trosglwyddo Modiwlau | >


Ysgrifenedig ar 28 2016 Rhagfyr .\nFel y gwyddoch, caiff geiriau cywasgu eu marcio'n awtomatig yn seiliedig ar y geiriadur diofyn yn Outlook. Fodd bynnag, a ydych chi'n gwybod sut i newid y geiriadur diofyn i geiriadur arfer? Bydd yr erthygl hon yn eich tywys i'w ffurfweddu'n hawdd.\nDilynwch y camau isod i newid y geiriadur diofyn yn eich Outlook.\n1. Cliciwch ffeil > Dewisiadau i agor y blwch ymgom Dewisiadau Outlook.\n2. Yn y blwch deialog Opsiynau Outlook, cliciwch bost yn y bar chwith, ac yna cliciwch ar y Sillafu ac Awtocorrect botwm yn y Cyfansoddi negeseuon adran. Gweler y sgrin:\n3. Nawr mae blwch deialu Opsiynau'r Golygydd yn dod, cliciwch y Geiriaduron Custom botwm. Gweler y sgrin:\n4. Yn y blwch deialog 'Open Dictionaries' agoriadol, dewiswch y geiriadur newydd y byddwch yn ei osod fel rhagosodiad yn y Rhestr Geiriadur blwch, a chliciwch ar y Newid Diofyn botwm. Gweler y sgrin:\nHyd yn hyn, rydych chi wedi newid y geiriadur diofyn yn eich Outlook eisoes.\nYchwanegwch a dileu geiriau yn y geiriadur arferol yn Outlook


WISERD TCB - Ymchwil Gweithredu Cyfranogol | WISERD\nWISERD TCB - Ymchwil Gweithredu Cyfranogol\n14 Medi 2021 - 15 Medi 2021\nDr Karen Lumsden [Prifysgol Nottingham] fydd yn arwain y digwyddiad hyfforddi ar-lein hwn fydd yn para am hanner dydd dros ddeuddydd. Ei nod yw cyflwyno Ymchwil Gweithredu Cyfranogol (YGC) i’r sawl fydd yn cymryd rhan.\nMath o ymchwil yw YGC sy'n cyfuno dau ddull gwahanol, sef ymchwil gyfranogol ac ymchwil sy’n seiliedig ar weithredu. Mae'n ddull ansoddol gwerthfawr oherwydd ei fod yn grymuso ac yn cynnwys unigolion a chymunedau yn y broses ymchwil, yn ogystal â chymryd camau i wella agweddau ar eu bywydau. Nod yr ymchwilwyr sy'n defnyddio YGC yw bod y sawl sy’n cymryd rhan yn gallu gweithredu, a’u bod yn gwneud hynny trwy broses fyfyriol pan fydd y cyfranogwyr yn casglu ac yn dadansoddi data, ac yna'n penderfynu pa gamau y dylid eu cymryd. Pan fydd y cyfranogwyr a’r ymchwilwyr yn bartneriaid cyfartal yn y broses ymchwil, bydd modd i ffocws a chanlyniadau'r astudiaeth fod yn fwy perthnasol i gymuned benodol. Fodd bynnag, mae YGC hefyd yn wynebu heriau o ran sut mae ymchwilwyr yn llunio ac yn meithrin perthynas â’r sawl sy’n cymryd rhan, sut mae'r data'n cael ei greu a'i ddefnyddio, a phwy sy’n meddu ar y data.\nMae'r hyfforddiant yn darparu sgiliau ynghylch sut i gynnal YGC. Mae'n rhoi cyflwyniad i YGC a’i tharddiad, ei hanes a'i damcaniaethau. Mae'n edrych ar y camau y mae'n rhaid eu dilyn wrth lunio astudiaeth YGC yn ogystal â’r gwaith ymarferol ynghlwm. Drwy wneud ymarferion ymarferol ar y cyd, bydd y cyfranogwyr hefyd yn gallu magu profiad o lunio eu prosiect YGC eu hunain.\nErbyn diwedd y ddwy sesiwn bydd y cyfranogwyr yn gallu:\n• Dangos gwybodaeth o darddiad, hanes a damcaniaethau YGC a sut mae'n ymwneud â dulliau ansoddol.\n• Cynnal eu hastudiaeth YGC eu hunain, gan ddilyn gwahanol 'gamau' YGC\n• Bod yn ymwybodol o ystyriaethau moesegol ac ymarferol YGC, gan gynnwys gweithio fel tîm a meithrin perthynas â’r cyfranogwyr a’r cymunedau sy'n rhan o un o astudiaethau YGC.\nBydd y cwrs hwn fydd yn para am hanner diwrnod dros deuddydd o werth i: -\nMyfyrwyr PhD, academyddion ac ymchwilwyr cymdeithasol sydd eisoes â dealltwriaeth sylfaenol o ddulliau ymchwil ansoddol, ond sy'n dymuno ymchwilio i ddull YGC, a chynnwys a grymuso unigolion a chymunedau yn eu prosiectau ymchwil.\nBydd deunyddiau ar gyfer y diwrnod ar gael i'r sawl fydd yn cymryd rhan ddau ddiwrnod gwaith cyn y cwrs.\nByddwch yn ymwybodol bod y cwrs hwn bellach yn llawn.


Cwricwlwm: Arbenigwr yn rhybuddio am golli momentwm - BBC Cymru Fyw\nBethan Lewis Gohebydd Addysg BBC Cymru\nMae pensaer y cwricwlwm newydd ar gyfer ysgolion Cymru wedi rhybuddio yn erbyn colli momentwm ar ôl i'r amserlen ar gyfer ei gyflwyno gael ei hymestyn.\nYr Athro Graham Donaldson yw awdur y cynllun ar gyfer trawsnewid y ffordd mae plant a phobol ifanc tair i 16 oed yn cael eu haddysg.\nYr wythnos ddiwetha', cyhoeddodd yr Ysgrifennydd Addysg Kirsty Williams y byddai'r cwricwlwm yn dechrau cael ei ddysgu mewn ysgolion flwyddyn yn hwyrach na'r disgwyl, ac yn cael ei gyflwyno yn raddol.\nDywedodd yr Athro Donaldson ei fod yn "llwyr ddeall" y penderfyniad i oedi'r amserlen, wedi pryder bod angen mwy o amser i athrawon baratoi.\nFe fydd y cwricwlwm newydd yn cyflwyno chwe maes dysgu a phrofiad eang, a bydd rhaid cynnwys sgiliau digidol, yn ogystal â rhifedd a llythrennedd, ym mhob peth sy'n cael ei ddysgu.\nImage caption Mae'r Athro Graham Donaldson yn arbenigwr ac yn ymgynghorydd addysg\nCafodd yr amserlen newydd ei chyhoeddi wedi i undebau athrawon a gwleidyddion ddweud bod angen rhoi amser ychwanegol i ysgolion baratoi.\nDywedodd Ms Williams y byddai cyflwyno'r cwricwlwm yn raddol i wahanol oedrannau rhwng 2022 a 2026 yn well na'r cynllun gwreiddiol o'i ddysgu i bawb yn 2021.\n'Defnyddio'r amser yn gynhyrchiol'\nCafodd y cwricwlwm ei lunio gan gyn-Brif Arolygydd Ysgolion Yr Alban, yr Athro Donaldson.\nMewn cyfweliad gyda BBC Cymru dywedodd bod "cynnydd yn parhau'n dda" wrth ddatblygu'r cwricwlwm.\n"Y peth allweddol yw peidio colli momentwm, ac yn amlwg gyda threigl amser, y perygl yw bod pobol yn dechrau ymlacio ac rydyn ni'n colli'r math o egni y mae'n rhaid i ni gael yn y broses ddatblygu," meddai.\n"Felly dydw i ddim yn siomedig ynglŷn ag ymestyn yr amserlen, ond rydw i'n benderfynol bod rhaid defnyddio'r amser ychwanegol yn gynhyrchiol ac nad ydyn ni'n cymryd mwy o amser i wneud beth fydden ni wedi gwneud beth bynnag."\nRoedd gan yr Athro Donaldson rôl yn natblygiad cwricwlwm Yr Alban, sydd wedi wynebu problemau wrth ei weithredu.\nMae dirywiad ym mherfformiad Yr Alban yn y profion rhyngwladol PISA diweddaraf wedi arwain at gwestiynau ynglŷn â pha mor addas yw'r Alban fel model i Gymru.\nOnd dywedodd yr Athro Donaldson nad yw'r Alban yn fodel i Gymru.\n"Mae'n gwricwlwm Cymreig, mae'n ddiwygiad Cymreig, mae'n rhaglen Gymreig sydd yn dysgu o brofiad gwledydd eraill - ac un o'r rheini yw'r Alban," meddai.\nMae e hefyd yn croesawu'r ffordd y mae'r pleidiau gwleidyddion wedi trafod y diwygio.\n"Yn nhermau gwleidyddiaeth y broses, does yna ddim gemau'n cael ei chwarae," meddai.\nACau yn pryderu am ddatblygiad cwricwlwm newydd Cymru


2019 dccc 1\nDeddf Cynulliad Cenedlaethol Cymru i wneud darpariaeth ar gyfer cyllido gofal plant gan Weinidogion Cymru ar gyfer plant rhieni sy’n gweithio; ac at ddibenion cysylltiedig.\n[30 Ionawr 2019]\nDarparu cyllid ar gyfer gofal plant\n1Cyllido gofal plant ar gyfer plant rhieni sy’n gweithio\n(1)Rhaid i Weinidogion Cymru ddarparu cyllid mewn cysylltiad â darparu gofal plant ar gyfer plant cymhwysol rhieni sy’n gweithio.\n(2)Rhaid i reoliadau bennu faint o ofal plant sydd i’w sicrhau yn rhinwedd y cyllid a ddarperir o dan is-adran (1).\n(3)Mae plentyn cymhwysol rhieni sy’n gweithio yn blentyn o dan yr oedran ysgol gorfodol—\n(a)sydd yng Nghymru;\n(b)sydd o oedran (neu o fewn ystod oedran) a bennir mewn rheoliadau;\n(c)sy’n bodloni unrhyw amodau eraill a bennir mewn rheoliadau;\n(d)y mae datganiad wedi cael ei wneud mewn cysylltiad ag ef, yn unol â rheoliadau, i’r perwyl bod gofynion paragraffau (a), (b) ac (c) wedi eu bodloni neu’n parhau i gael eu bodloni.\n(4)Caiff amodau a bennir o dan is-adran (3)(c) mewn cysylltiad â phlentyn ymwneud (ymhlith pethau eraill) ag addysg gynradd (o fewn yr ystyr a roddir i “primary education” yn adran 2(1)(a) o Ddeddf Addysg 1996) a geir gan y plentyn neu a roddir ar gael iddo.\n(5)Caiff amodau a bennir o dan is-adran (3)(c) mewn cysylltiad â phlentyn hefyd ymwneud â rhiant i’r plentyn, neu bartner i riant i’r plentyn, gan gynnwys (ymhlith pethau eraill) â gwaith am dâl a wneir gan riant neu bartner.\n(6)Caiff darpariaeth a wneir o dan is-adran (3)(d) mewn cysylltiad â datganiad gynnwys (ymhlith pethau eraill) ddarpariaeth ynghylch pryd y mae datganiad i’w wneud, hyd datganiad, ac amodau sydd i’w bodloni gan berson sy’n gwneud datganiad.\n(7)Caiff rheoliadau wneud darpariaeth, at ddibenion yr adran hon, ynghylch—\n(a)amgylchiadau pan fo, neu pan na fo, plentyn i’w ystyried fel pe bai yng Nghymru;\n(b)amgylchiadau pan fo, neu pan na fo, person i’w ystyried yn bartner i berson arall;\n(c)amgylchiadau pan fo, neu pan na fo, person i’w drin fel pe bai’n gwneud gwaith am dâl.\n(8)At ddibenion yr adran hon, mae “rhiant”, mewn perthynas â phlentyn, yn cynnwys—\n(a)unrhyw unigolyn a chanddo gyfrifoldeb rhiant (o fewn yr ystyr a roddir i “parental responsibility” yn Neddf Plant 1989 (p. 41)) dros y plentyn;\n(b)unrhyw unigolyn a chanddo ofal am y plentyn.\n(9)Mae cyfeiriadau yn yr adran hon at reoliadau yn gyfeiriadau at reoliadau a wneir gan Weinidogion Cymru.\nPŵer i wneud rheoliadau mewn cysylltiad â chyllido gofal plant\n2Pŵer i wneud darpariaeth ynghylch gweinyddu etc. cyllid\n(1)Caiff Gweinidogion Cymru wneud darpariaeth drwy reoliadau ynghylch gweinyddu a gweithredu unrhyw drefniadau a wneir gan Weinidogion Cymru at ddibenion adran 1.\n(2)Mae’r ddarpariaeth y caniateir iddi gael ei gwneud drwy’r rheoliadau yn cynnwys (ymhlith pethau eraill) ddarpariaeth o fewn adrannau 3 i 7.\n(3)Mae cyfeiriadau yn yr adrannau hynny at “y rheoliadau” yn gyfeiriadau at reoliadau o dan yr adran hon.\nDarpariaeth ar gyfer datgelu gwybodaeth\n3Gofyniad i rieni etc. ddarparu gwybodaeth\n(1)Caiff y rheoliadau wneud darpariaeth sy’n ei gwneud yn ofynnol i berson ddarparu dogfennau neu wybodaeth a bennir yn y rheoliadau, neu sydd o ddisgrifiad a bennir yn y rheoliadau, i Weinidogion Cymru neu i berson sy’n darparu gwasanaethau i Weinidogion Cymru.\n(2)Ond ni chaniateir i ofyniad gael ei osod ar berson yn rhinwedd yr adran hon oni bai bod y person wedi gwneud, neu ei fod yn gwneud, ddatganiad o dan adran 1(3)(d).\n(3)Caiff y rheoliadau wneud darpariaeth i gosb gael ei gosod ar berson sy’n darparu gwybodaeth anwir neu gamarweiniol mewn cysylltiad â gofyniad a osodir yn rhinwedd yr adran hon.\n(4)Yn is-adran (3) ystyr “anwir neu gamarweiniol” yw anwir neu gamarweiniol mewn manylyn perthnasol.\n(5)Ond nid yw person yn agored i gosb yn rhinwedd yr adran hon mewn cysylltiad ag unrhyw beth os yw’r person wedi ei euogfarnu o drosedd mewn perthynas ag ef.\n(6)Uchafswm unrhyw gosb y caniateir iddi gael ei phennu neu ei phenderfynu yn unol â’r rheoliadau yn rhinwedd is-adran (3) yw £3,000.\n4Darparu gwybodaeth gan drydydd partïon\n(1)Caiff y rheoliadau ganiatáu i Gomisiynwyr Cyllid a Thollau Ei Mawrhydi, neu berson sy’n darparu gwasanaethau i’r Comisiynwyr, ddarparu gwybodaeth gymhwysol i Weinidogion Cymru neu i berson sy’n darparu gwasanaethau i Weinidogion Cymru.\n(2)Caiff y rheoliadau hefyd ganiatáu i adran o’r llywodraeth neu i un o Weinidogion y Goron, neu i berson sy’n darparu gwasanaethau i adran o’r llywodraeth neu i un o Weinidogion y Goron, ddarparu gwybodaeth gymhwysol i Weinidogion Cymru neu i berson sy’n darparu gwasanaethau i Weinidogion Cymru.\n(3)Caiff y rheoliadau ganiatáu neu ei gwneud yn ofynnol i awdurdod lleol, neu i berson sy’n darparu gwasanaethau i awdurdod lleol, ddarparu gwybodaeth gymhwysol i Weinidogion Cymru, neu i berson sy’n darparu gwasanaethau i Weinidogion Cymru.\n(4)Ystyr “gwybodaeth gymhwysol” yw gwybodaeth a bennir yn y rheoliadau neu sydd o ddisgrifiad a bennir yn y rheoliadau; ond ni chaiff gwybodaeth na disgrifiad o wybodaeth gael ei phennu neu ei bennu felly ond os yw Gweinidogion Cymru yn ystyried ei bod yn briodol gwneud hynny at ddibenion penderfyniadau o ran cymhwystra i gael cyllid o dan adran 1.\n(5)Ni chaniateir gwneud darpariaeth yn y rheoliadau ar gyfer datgelu gwybodaeth a gedwir gan—\n(a)Comisiynwyr Cyllid a Thollau Ei Mawrhydi;\n(b)un o Weinidogion y Goron;\n(c)adran o’r llywodraeth;\n(d)person sy’n darparu gwasanaethau i berson a grybwyllir ym mharagraff (a), (b), neu (c),\nond os yw’r Gweinidog priodol wedi cydsynio â’r ddarpariaeth.\n(6)Y Gweinidog priodol yw—\n(a)mewn perthynas â Chomisiynwyr Cyllid a Thollau Ei Mawrhydi, y Trysorlys;\n(b)mewn perthynas ag un o Weinidogion y Goron neu adran o’r llywodraeth, yr Ysgrifennydd Gwladol.\n5Datgelu ymlaen wybodaeth sydd wedi ei datgelu yn rhinwedd adran 3 neu 4\n(1)Caiff y rheoliadau wneud darpariaeth ar gyfer datgelu ymlaen wybodaeth sydd wedi cael ei datgelu yn rhinwedd adran 3 neu 4.\n(2)Ond mae is-adran (3) yn gymwys yn achos gwybodaeth sydd wedi ei datgelu yn unol â darpariaeth y mae’r Gweinidog priodol wedi cydsynio â hi o dan adran 4(5).\n(3)Ni chaiff y rheoliadau wneud darpariaeth ar gyfer datgelu ymlaen yr wybodaeth ond os yw’r Gweinidog priodol (o fewn ystyr adran 4) wedi cydsynio â’r ddarpariaeth ar gyfer datgelu ymlaen.\n(4)Caiff y rheoliadau gynnwys darpariaeth sy’n creu troseddau mewn cysylltiad â datgelu ymlaen wybodaeth sy’n ymwneud â pherson penodol.\n(5)Os yw’r rheoliadau yn creu trosedd mewn perthynas â datgelu ymlaen wybodaeth, ni chaiff darpariaeth a wneir ar gyfer unrhyw gosb o garchar ar euogfarn ar dditiad bennu cyfnod o garchar sy’n hwy na dwy flynedd (pa un a yw’n dod gyda dirwy ai peidio).\nDarpariaeth ar gyfer adolygiadau ac apelau\n6Adolygu penderfyniadau ac apelau i’r Tribiwnlys Haen Gyntaf\n(1)Caiff y rheoliadau wneud darpariaeth ar gyfer adolygiadau o benderfyniadau o ran cymhwystra i gael cyllid o dan adran 1, neu ar gyfer apelau i’r Tribiwnlys Haen Gyntaf yn erbyn y penderfyniadau hynny.\n(2)Pan fo darpariaeth wedi ei gwneud yn rhinwedd adran 3 ar gyfer gosod cosbau ariannol, rhaid i’r rheoliadau gynnwys darpariaeth sy’n galluogi person y mae cosb ariannol wedi ei gosod arno—\n(a)i’w gwneud yn ofynnol adolygu gosod y gosb neu ei swm;\n(b)i apelio i’r Tribiwnlys Haen Gyntaf yn erbyn gosod y gosb neu ei swm.\nDarpariaeth ar gyfer swyddogaethau i’w harfer gan awdurdodau lleol\n7Pŵer i roi swyddogaethau i awdurdodau lleol\n(1)Caiff y rheoliadau roi pwerau i awdurdod lleol neu osod rhwymedigaethau arno mewn cysylltiad â chyllido o dan adran 1.\n(2)Caiff y rheoliadau ei gwneud yn ofynnol i awdurdod lleol, wrth arfer pŵer neu wrth gydymffurfio â rhwymedigaeth, roi sylw i unrhyw ganllawiau a ddyroddir gan Weinidogion Cymru o dan y rheoliadau.\nDyletswydd i adrodd ar effaith y Ddeddf\n8Dyletswydd i lunio a chyhoeddi adroddiad ar effaith y Ddeddf hon\n(1)Cyn gynted ag y bo’n ymarferol ar ôl diwedd y cyfnod o bum mlynedd, rhaid i Weinidogion Cymru lunio a chyhoeddi adroddiad ar effaith y Ddeddf hon, ac ar weithredu unrhyw drefniadau a wneir at ddibenion adran 1.\n(2)Y cyfnod o bum mlynedd, at ddibenion yr adran hon, yw’r cyfnod o bum mlynedd sy’n dechrau â’r diwrnod y daw adran 1 i rym.\n9Diwygiad canlyniadol i Ddeddf y Comisiynwyr Cyllid a Thollau 2005\nYn adran 18 o Ddeddf y Comisiynwyr Cyllid a Thollau 2005 (p. 11) (dyletswydd cyfrinachedd), yn is-adran (2), ar ôl paragraff (i) mewnosoder—\n“(ia)which is made to the Welsh Ministers, or to a person providing services to the Welsh Ministers,by virtue of regulations made under the Childcare Funding (Wales) Act 2019,”.\n10Ystyr “awdurdod lleol”\nYn y Ddeddf hon, ystyr “awdurdod lleol” yw cyngor sir neu gyngor bwrdeistref sirol yng Nghymru.\n11Pŵer i newid swm y gosb ariannol ar gyfer darparu gwybodaeth anwir neu gamarweiniol\nCaiff rheoliadau a wneir gan Weinidogion Cymru o dan yr adran hon roi swm gwahanol yn lle’r swm sydd wedi ei bennu am y tro yn adran 3(6).\n12Darpariaeth atodol ynghylch rheoliadau o dan y Ddeddf hon\n(1)Mae unrhyw bŵer i wneud rheoliadau o dan y Ddeddf hon yn arferadwy drwy offeryn statudol, ac yn cynnwys pŵer i—\n(a)rhoi disgresiwn i unrhyw berson,\n(b)gwneud darpariaeth wahanol at ddibenion gwahanol neu ar gyfer ardaloedd gwahanol, ac\n(c)gwneud darpariaeth ganlyniadol, gysylltiedig, atodol, ddarfodol, drosiannol neu arbed.\n(2)Ni chaniateir gwneud offeryn statudol sy’n cynnwys rheoliadau o dan y Ddeddf hon oni bai bod drafft o’r offeryn wedi ei osod gerbron Cynulliad Cenedlaethol Cymru a’i gymeradwyo ganddo drwy benderfyniad.\n13Dod i rym\n(1)Daw’r adran hon ac adran 14 i rym ar y diwrnod ar ôl y diwrnod y caiff y Ddeddf hon y Cydsyniad Brenhinol.\n(a)pennu diwrnodau gwahanol at ddibenion gwahanol neu ar gyfer ardaloedd gwahanol;\n(b)gwneud darpariaeth ddarfodol, drosiannol neu arbed mewn cysylltiad â dwyn darpariaeth yn y Ddeddf hon i rym.\nEnw byr y Ddeddf hon yw Deddf Cyllido Gofal Plant (Cymru) 2019.


Grŵp hybu natur yn hel sbwriel ger y Fenai\nCartref > Y Cyngor > Newyddion > Datganiadau i'r wasg > Gorffennaf-2018 > Grŵp hybu natur yn hel sbwriel ger y Fenai\nDaeth oddeutu deg o aelodau Cymdeithas Edward Llwyd at ei gilydd yn ddiweddar i geisio gwneud eu rhan i lanhau’r ardal gan gasglu sbwriel ar ochr y Fenai ar noson braf.\nYn ôl y grŵp, roedd y profiad yn un cadarnhaol iawn a oedd wedi ei gwireddu gan y gallu i fenthyg yr offer priodol gan brosiect Trefi Taclus Cyngor Gwynedd. Didolwyd y sbwriel gan yr aelodau er mwyn galluogi’r Cyngor i ailgylchu’r gwastraff.\nMae sbwriel yn gallu cael effaith niweidiol ar fywyd gwyllt, ac mae effaith plastig ar y moroedd yn hysbys iawn erbyn hyn. Gall gwydr fod yn beryg hefyd gan achosi niwed i unigolion sy’n sathru arno, neu achosi tân pan mae’r haul yn gryf.\nGall tuniau a photeli ymddwyn fel trap i anifeiliaid, ac mae rhaffau a rhwydi plastig yn medru rhwymo’n hawdd o amgylch adar a physgod. Ynghyd a’r problemau hyn, mae sbwriel a blerwch yn adlewyrchu’n wael ar ein hagweddau tuag y blaned.\nMeddai John Griffith, aelod o’r Gymdeithas: “Cawsom noson gymdeithasol ac mae tua milltir o draeth Y Fenai yn lanach, ac efallai, efallai, fod yna un anifail gwyllt yn fyw o herwydd. Profiad positif iawn fydd, mwy na thebyg, yn siŵr o ddigwydd eto. Diolch i Trefi Taclus am y cymorth.”\nYchwanegodd y cynghorydd lleol Peter Anthony Garlick: “Dwi’n ddiolchgar iawn i’r gwirfoddolwyr am fynd i gasglu’r blerwch wrth y Fenai. Mae sbwriel yn dod i mewn gyda’r môr a hefyd gyda phobl yn bwyta bwydydd sydyn yn yr ardal hon. Mae hefyd yn ardal dda i fywyd gwyllt felly diolch eto iddyn nhw am bigo’r blerwch i fyny.”\nMeddai Aelod Cabinet Priffyrdd a Bwrdeistrefol Cyngor Gwynedd, y Cynghorydd Gareth Wyn Griffith: “Hoffwn ddiolch i Gymdeithas Edward Llwyd am eu cyfraniad at wella’r amgylchedd lleol ger y Fenai yng Nghaernarfon. Mae menter Trefi Taclus y Cyngor yn awyddus iawn hefyd i helpu grwpiau gwirfoddol cyffelyb i wireddu eu hamcanion i wella’u cymunedau trwy.”\nMae Cymdeithas Edward Llwyd ar gyfer pawb sydd â diddordeb ym myd natur, ac yn amgylchedd a threftadaeth naturiol Cymru; eu hamcan yw cynyddu ymwybyddiaeth, dealltwriaeth a gwerthfawrogiad ohonynt. Maent hefyd yn ymdrechu i hybu’r defnydd o’r Gymraeg yn y meysydd amgylcheddol. Mae mwy o wybodaeth am Gymdeithas Edward Llwyd ar gael yma: www.cymdeithasedwardllwyd.cymru\nLLUN: Aelodau o Gymdeithas Edward Llwyd a fu wrthi yn casglu sbwriel


Mae "pwll bach Darwin" yn dangos sut y gall rhywogaethau newydd ymddangos heb wahanu daearyddol – Newyddion a Digwyddiadau, Prifysgol Bangor\nMae "pwll bach Darwin" yn dangos sut y gall rhywogaethau newydd ymddangos heb wahanu daearyddol\nLlyn MassokoMae pysgod cichlid o grater folcanig wedi eu dal yn y weithred o ffurfio rhywogaeth newydd yn yr un ardal ddaearyddol\nYdy'n wir y gall rhywogaeth newydd esblygu os nad oes ffin ffisegol i ysgogi gwahanu genetig? Ymddengys bod tystiolaeth ffisegol a genomig o grater folcanig Llyn Massoko sy'n 700 medr ar draws wedi cofnodi'r broses wrth iddi ddigwydd.\nGall canlyniadau astudio genom cyfan 146 o bysgod bach mewn llyn bychan yn Affrica helpu i ddatrys dadl sydd yn mynd ymlaen ers degawdau ymysg biolegwyr esblygol. Ydy'n wir y gall rhywogaeth newydd esblygu os nad oes ffin ffisegol i ysgogi gwahanu genetig? Ac, os yw'n bosib, beth yw'r nodweddion genetig a ffisegol sy'n gyrru'r math yma o esblygu: atyniad rhywiol, neu ffordd o fyw neu ddiet arbennig, neu ffactorau ecolegol eraill?\n"Mae'r syniad o ffurfio rhywogaeth newydd yn yr un ardal ddaearyddol wedi bod yn bwnc llosg ym maes esblygiad ers talwm" meddai'r uwch awdur, yr Athro George Turner o'r Ysgol Gwyddorau Biolegol, Prifysgol Bangor. "Bu’n anodd profi y gall rhywogaethau newydd godi pan fydd amrywiadau genetig yn cael eu cyfnewid yn hawdd rhwng y ddau grŵp sy'n esblygu. Ond rydym wedi dal y dull hwn o esblygu fel mae'n digwydd wrth adnabod dwy ffurf wahanol o bysgod cichlid sy'n esblygu'n wahanol o fewn llyn sydd yn 700 medr yn unig ar draws."\nMae pysgod cichlid yn fodel esblygu gwerthfawr. Mewn llyn cyfagos, Llyn Malawi, daethpwyd o hyd i rai cannoedd o rywogaethau cichlid, sy'n wahanol o ran eu maint, eu siâp, eu lliw, eu harferion bwydo a'u dewisiadau ecolegol megis byw yn agos i wyneb y llyn neu ar y gwaelod. Oherwydd yr amrywiaeth enfawr hwn gelwir y llyn yn "Pwll Darwin". Mae Llyn Massoko i'r gwrthwyneb yn "bwll bach Darwin": lle llawer symlach gyda llawer llai o rywogaethau a llai o ffactorau i yrru ffurfiant rhywogaethau newydd.\nMae Pysgol cichlid benthig yn byw yn agos i waelod y llyn lle mae'r lefelau golau'n llawer is.Yn y llyn, darganfu ymchwilwyr ddwy ffurf ar rywogaeth gyffredin o bysgod cichlid a gwahaniaethau sylweddol rhyngddynt (ecomorffau). Mae gan un ecomorff - a adwaenir fel pysgodyn cichlid y glannau – bysgod gwryw melynwyrdd ac mae'n byw yn agos i lannau'r llyn. Mae gan y ffurf arall - benthig - wrywod glasddu ac mae'n byw yn agos i waelod y llyn lle mae'r lefelau golau'n llawer is. Mae llawer o wahaniaethau mesuradwy eraill rhwng yr ecomorffau, er enghraifft, o ran siâp y corff, y genau a'r diet.\nAdlewyrchir y gwahaniaethau hyn yn y gwahaniaethau genetig a welwyd pan luniwyd dilyniant genom cyfan y ddau ecomorff a'u cymharu. Mae'r rhan fwyaf o'r newid genetig arwyddocaol wedi digwydd mewn nifer fach o ardaloedd ar y genom sy'n gysylltiedig â golwg (megis rhodopsin a genynnau eraill sy'n gysylltiedig â'r gwyll), signalu hormonau, maint a siâp.\n"Un o nodweddion mwyaf trawiadol y newid hwn yw ei bod yn effeithio ar lai nag un y cant o'r genom. Tueddid i gredu o'r blaen fod ffurfio rhywogaeth newydd yn golygu newidiadau ar draws y genom cyfan" meddai Dr Milan Malinsky, awdur cyntaf o Sefydliad Sanger Ymddiriedolaeth Wellcome, a Sefydliad Gurdon, Prifysgol Caergrawnt. "Ond yn yr enghraifft hon o ffurfio rhywogaeth newydd yn yr un ardal ddaearyddol, gwelwn fod y gwahaniaethau'n gyfyngedig i ardaloedd penodol o'r genom - a elwir yn ynysoedd genomig - sy'n gysylltiedig â nodweddion penodol."\nYr hyn sy'n anodd ei ddeall yw nad oes un ffactor ar ei ben ei hun - genetig neu ffisegol - i weld yn gwahaniaethu rhwng y ddau forff: er bod yn well ganddynt fyw ar wahanol ddyfnderoedd, gwelir y pysgod melyn a glas gyda'i gilydd yn aml. Un model theoretig ar gyfer ffurfio rhywogaethau newydd yn yr un ardal ddaearyddol yw bod dewis rhywiol yn gallu atgyfnerthu gwahaniaethau trwy gyfrwng dewis o gymar.\nMae pysgodyn cichlid y glannau yn byw yn agos i lannau'r llyn."Mae'n ymddangos ein bod yn gweld cyfuniad cymhleth o wahaniaethu ecolegol a dewisiadau o ran cymar sydd gyda'i gilydd wedi galluogi'r ddau ecomorff i dyfu ar wahân er gwaethaf peth cyfnewid genetig" meddai Dr Martin Genner, uwch awdur o Ysgol Gwyddorau Biolegol, Prifysgol Bryste. "Gallwn ddysgu llawer gan y pysgod hyn."\nYr hyn sy'n gyffrous yw y bydd y canfyddiadau hyn mewn system syml yn berthnasol i ddeall y prosesau esblygu llawer cyfoethocach a mwy trawiadol yn Llyn Malawi ac yn llynnoedd mawr eraill Affrica, ac yn wir y tu hwnt i hynny.\n"Gwelir yr un genynnau mewn sawl rhywogaeth, mewn pysgod ac mewn fertebratau eraill hefyd" meddai Dr Richard Durbin, uwch awdur o Sefydliad Sanger. “Mae'n debygol felly fod y mecanweithiau sydd ar waith yn Llyn Massoko wedi bod yn rhan o'r broses ffurfio rhywogaethau newydd ehangach trwy gydol hanes, gan yrru math o esblygiad lle gall rhywogaethau ymwahanu'n enetig i fanteisio ar gyfleoedd ecolegol newydd hyd yn oed pan nad oes gwahanu ffisegol."\nDyddiad cyhoeddi: 18 Rhagfyr 2015


Man geni: Talywaun\nGwasanaeth: WAAC/QMAAC, 1917/09 - 1919/10\nNodiadau: Ymunodd Gwladys â’r WAAC ym mis Medi 1917 pan oedd yn forwyn yn Ysbyty Pontypŵl. Mae ei phapurau WAAC wedi goroesi yn yr Archifau Cenedlaethol, gan gynnwys llythyr at Arglwyddes Mackworth (Margaret Haig Thomas) yn Awst 1917, yn holi am y posiblrwydd y gallai ymuno â chorfflu byddin y menywod. Gwasanaethodd yn gogyddes gynorthwyol, yn Bisley ger Llundain i ddechrau, ac yna yng Ngwersyll Catterick, swydd Efrog. Cafodd ei gollwng o’r WAAC am resymau trugarog yn Hydref 1919.\nFfynonellau: National Archives WO-398-193-26\nGeirda i gael ymuno â’r WAAC\nGeirda Gwladys Rowlands o Ysbyty Pontypŵl\nRhestr gwisg swyddogol\nGwisg WAAC ar gyfer Gwladys Rowlands (1)\nGwisg WAAC ar gyfer Gwladys Rowlands (2)\nEnw Gwladys Rowlands ar Restr Anrhydedd Eglwys y Bedyddwyr Pisgah, Talywaun.\nMan geni: Llangeitho\nGwasanaeth: VAD, 1917 - 1919\nNodiadau: Penodwyd Mary Ellen Herbert yn Brif Ddosbarthwr Tabledi yn Ysbyty Milwrol Whitchurch, Swydd Amwythig ym Mai 1917. Roedd hi’n 28 oed. Cyn hynny roedd wedi gweithio yn Ysbyty’r Brenin Edward VII yng Nghaerdydd. Yn Hydref y flwyddyn honno cafodd ei symud i’r Ysbyty Cymreig yn Netley, rhan o rwydwaith enfawr o ysbytai milwrol yn Hampshire.\nAdroddiad am benodi Mary Herbert i Ysbyty Milwrol Whitchurch. Cambrian News 13eg Gorffennaf 1917\nCerdyn Croes Goch ar gyfer y dosbarthwr tabledi Mary Ellen Herbert.\nYr Ysbyty Cymreig, Netley\nYr Ysbyty Cymreig, Netley.\nNodiadau: Cymhwysodd Gertie Thomas yn ddosbarthwraig tabledi gyda Chymdeithas Apothecari Llundain yn Awst 1916. Dim ond newydd droi 19 oed ydoedd, yr oedran ieuengaf ar gyfer gwenud y cymhwyster hwn.\nAdroddiad am lwyddiant Gertie Thomas. Carmarthen Reporter 11eg Awst 1916.\nMaud Jarman (Larnder)\nMan geni: Llangrwyne, Sir Drefaldwyn\nGwasanaeth: QMAAC, 1918/07/25 - 1919/05/13\nNodiadau: Roedd Maud Jarman wedi bod yn gweithio yn forwyn tŷ am dair blynedd, yn gyfredol yng Ngwesty’r Wynnstay Arms, Machynlleth, pan ymatebodd i hybyseb am QMAACau yn y Cambrian News. Ymunodd yng Nghaerdydd yng Ngorffennaf 1918 i wasanaethu yn weinyddes mewn nifer o ganolfannau milwrol. Ar ôl iddi gael ei rhyddhau o’r Corfflu ym Mai 1919 ymddengys bod cryn ansicrwydd am ei hôl-dâl a’i thâl salwch. Ymddengys bod ansicrwydd ynglŷn â phwy ddylai ei thalu. Mae llawer o’i ffeil yn yr Archifau Cenedlaethol yn ymdrin â’r broblem hon.\nFfynonellau: National Archives WO-398-117-26\nLlythyr gan Maud Jarman yn gofyn am gael ymuno â’r QMAAC. Yr Archifau Cenedlaethol.\nLlythyr gan Maud Jarman yn gofyn am gael ymuno â’r WAAC (cefn). Yr Archifau Cenedlaethol.\nHysbyseb am QMAACau. Efallai mai dyma’r un y cyfeiria Maud ato yn ei llythyr. Cambrian News 31ain Mai 1918.\nRhan o ohebiaeth swyddogol am dâl Maud Jarman. Archifau Cenedlaethol.\nMan geni: Fforest fach\nGwasanaeth: NEF Pembrey\nNodiadau: Merch hynaf Eliza [qv] a Huw Davies oedd Mabel. Roedd hi’n bedair ar ddeg oed pan fu farw ei thad, a dechreuodd weithio ym Mhen-bre. Pan ddarganfuwyd ei hoedran cafodd ei symud i weithio i’r cantîn.\nFfynonellau: People’s Collection Wales\nFfotograff stiwdio o Mabel Davies. Perchennog Mrs Dorothy Jones.\nnot known / anhysbys Knott\nMan geni: Pont-y-pridd\nGwasanaeth: not known / anhysbys\nNodiadau: Does dim byd yn hysbys ar hyn o bryd am Nyrs Knott y gwelir ei henw ar Restr Anrhydedd Eglwys St Matthew, Trallwng, Pontypridd.\nEnw Nyrs Knott ar Restr Anrhydedd Eglwys St Matthew, Trallwng, Pontypridd. Trwy garedigrwydd Dr Gethin Matthews.\nMan geni: Tregatwg, Y Barri\nNodiadau: Arestiwyd Gladys Snell ar 7fed Mai 1919 am fabanladdiad ei mab siawns 21 mis oed Ieuan Ralph. Roedd wedi cael ei foddi. Anfonwyd hi o’r llys ynadon i’r Brawdlys yn Abertawe. Ni allai’r rheithgor yno gytuno, ac felly ymddangosodd gerbron Brawdlys Tachwedd, lle cafwyd Gladys, a oedd yn 19 oed yn euog o ddyn-laddiad yn hytrach na llofruddiaeth. Dedfrydwyd hi i garchar am naw mis. Cyfrannodd nifer o ewyllyswyr da ar draws de Cymru, gan gynnwys y Sgowtiaid, at gronfa i dalu am ei hamddiffyniad. Gwelir y stori ar ei hyd ar dudalen flaen y Cambrian Daily News, 25ain Gorffennaf 1919.\nAdroddiad am arestio Gladys May Snell am fabanladdiad Barry Dock News 9fed Mai 1919.\nLlythyr yn apelio am gronfa i amddiffyn Gladys Snell. Barry Dock News 16eg Mai 1919.\nCyfrifon y gronfa amddiffyn\nRhoddion i gronfa amddiffyn Gladys May Snell, Barry Dock News 27ain Mehefin.\nAdroddiad am fethiant y y rheithgor i gytuno ar ddedfryd. Cambria Daily leader 26ain Gorffennaf 1919.\nAdroddiad papur newydd am ddedfryd y rheithgor o ddynladdiad. Barry Dock News 7fed Tachwedd 1919.\nAda May King\nNodiadau: Rhegodd rhyw Alfred Collins ar Ada, porthor rheilffordd, a’i tharo yn ei mynwes, yng ngorsaf Aberdâr. Roedd e’n ceisio osgoi talu am docyn (eto).\nAdroddiad am yr ymosodiad ar Ada King. Aberdare Leader 5ed Mai 1917.\nMan geni: Rhydychen\nMarwolaeth: 1921, Edgbaston, Birmingham, Complications of childbirth / Cymhlethdodau esgor\nNodiadau: Symudodd Gwyneth Bebb i Gymru pan benodwyd ei thad, Llewellyn John Montford Bebb, yn Brifathro Coleg Dewi Sant, Llanbedr pont Steffan yn 1898. Mynychodd Ysgol y Merched Llambed am gyfnod (roedd yn frwd dros chwarae hoci). Astudiodd y gyfraith yng Ngholeg St Hugh, hi oedd y chweched fenyw i astudio’r gyfraith yn Rhydychen, a’r gyntaf i ennill marciau dosbarth cyntaf yn ei harholiadau terfynol, er na châi raddio. Yn 1931 dechreuodd hi a thair menyw arall achos cyfreithiol aflwyddiannus a elwid Bebb yn erbyn Cymdeithas y Gyfraith, i alluogi menywod i ymuno â’r proffesiwn cyfreithiol. Roedd cryn gefnogaeth i hyn yn y wasg Gymreig. Erbyn y dyddiad hwn gallai menywod ymuno â phob proffesiwn arall ac eithrio’r gyfraith a’r Eglwys. Methodd yr achos ac ni chafodd menywod fynediad i’r proffesiwn cyfreithiol tan wedi pasio Deddf Gwahardd (Symud ymaith) ar sail Rhyw, 1919. Yn ystod y rhyfel gweithiodd Gwyneth yn y Weinyddiaeth Fwyd. Yn Bennaeth Adran Gyfreithiol y Weinyddiaeth Fwyd yn y Canolbarth defnyddiodd ei sgiliau cyfreithiol i erlyn y rhai oedd yn gweithredu ar y farchnad ddu. Tra yno cwrddodd a phriododd â T W Thompson, cyfreithiwr. Ganwyd ei baban cyntaf wedi i Ddeddf Gwahardd (symud ymaith) ar sail Rhyw ddod yn ddeddf. Yn fuan wedyn derbyniwyd hi i astudio ar gyfer y Bar yn Lincoln’s Inn. Hi fuasai bargyfreithwraig gyntaf Prydain petai heb farw yn 31 oed yn dilyn genedigaeth drasig ei hail blentyn.\nGwyneth Bebb, Thomson mwyach, gyda’i baban bach Diana, ddechrau 1920.\nLlun papur newydd\nLlun ac erthygl bapur newydd ‘Are Lawyers Afraid of Women’s Brains?’ Daily Sketch, Rhagfyr 1913.\nAdroddiad am gêm hoci rhwng Tîm Menywod Llambed a Thîm Ysgol y Merched Llambed. Gwyneth yw’r unig ferch ysgol i’w henwi. Carmarthen Journal 27ain Mehefin 1903.\nAdroddiad am dystiolaeth Gwyneth Bebb gerbron y Llys Apêl. Carmarthen Weekly Reporter 4ydd Gorffennaf 1913.\nAdroddiad am dderbyn Gwyneth Bebb (Mrs Thomson) i Lincoln’s Inn. Cambria Daily Leader 31ain Rhagfyr 1919.\nMan geni: Sir Ddinbych ?\nNodiadau: Mae cerdyn y Groes Goch yn cofnodi i Elizabeth weithio am 11 mis fel golchwraig yn Ysbyty Atodol Bryncunallt, Y Waun am 4-5 diwrnod yr wythnos, un ohonynt heb dâl. Roedd ei gŵr yn löwr, ac i ffwrdd yn ymladd. Yn ôl y penswyddog ‘Roedd y gwaith yn drwm iawn, a gweithiodd oriau ychwanegol heb rwgnach, a gwneud y gwaith yn rhagorol.’ Nid oedd yn Aelod o’r Groes Goch Brydeinig.\nCofnod y Groes Goch ar gyfer Elizabeth Roberts.\nCerdyn cofnod yr Groes Goch [cefn]\nCerdyn cofnod y Groes Goch ar gyfer Elizabeth Roberts [cefn] yn nodi ei gwasanaeth.


Gwerthusiad o Rhent Gyntaf | LLYW.CYMRU\nGwerthusiad o Rhent Gyntaf\nMae Rhent Gyntaf yn rhoi ateb dros dro newydd sydd wedi'i gynllunio ar gyfer y rhai nad ydynt yn gallu bod yn berchen tŷ ond a allai fforddio mwy na rhent cymdeithasol, o leiaf yn y tymor byr.\nFe'i sefydlwyd gyntaf fel cynnyrch tai newydd wedi'i ariannu gan grant cyfalaf Llywodraeth Cymru yn 2011.\nWedi cynnal y fenter am bedair mlynedd, mae Llywodraeth Cymru wedi comisiynu'r astudiaeth hon i ddarparu gwerthusiad o Rhent Gyntaf ac i edrych yn ehangach ar y farchnad rhentu yng Nghymru, a'r defnydd neu'r diffyg defnydd o gynnyrch rhent dros dro eraill.\nBu i arolygon ar-lein a chyfweliadau lled-strwythurol mewn 8 astudiaeth achos gasglu safbwyntiau'r Awdurdodau Lleol a Chymdeithasau Tai am Rhent Gyntaf.\nCafwyd data hefyd o amrywiol ffynonellau gweinyddol i roi dealltwriaeth o'r farchnad rhentu dros dro yng Nghymru.\nGwerthusiad o Rhent Gyntaf: crynodeb


GoAnimate: Dylunio, Creu a Dosbarthu Fideos wedi'u hanimeiddio | Martech Zone\nDydd Iau, Awst 22, 2013 Dydd Sul, Hydref 4, 2015 Douglas Karr\nRydyn ni wedi bod yn canolbwyntio cryn dipyn ar fideo y bore yma oherwydd mae'n elfen mor allweddol ym mhob strategaeth. Mae animeiddio yn rhoi cyfle anhygoel. Mae gennym animeiddiwr gwych yn ein swyddfa ond datblygu, cynhyrchu a rendro'r fideos animeiddiedig yn gallu cymryd wythnosau.\nGoAnimate yn blatfform lle gall unrhyw fusnes greu a rheoli eu fideos animeiddiedig eu hunain. Ac ar hyn o bryd gallwch chi arbed 40% ar danysgrifiad busnes 3 mis gan ddefnyddio ein cyswllt cyswllt!\nA pheidiwch ag anghofio eu bod yn fanteision animeiddio dros fideo wedi'i recordio. Mae fideo wedi'i animeiddio yn gadael ichi ddweud eich stori yn uchel! Nid ydych chi'n goddef digwyddiadau gyda chamera yn oddefol. Rydych chi'n gwneud pwyntiau emphatig, yn amlwg a heb gyfyngiadau.\nPlygu deddfau natur - Mae animeiddio, gyda'i allu i lithro graddfeydd a phlygu deddfau natur, yn darparu'r hyblygrwydd i ddod â buddion cynnyrch yn fyw mewn gwirionedd.\nRhowch gyd-destun i'ch syniadau - Dychmygwch ddechrau ar gau coeden, yna chwyddo allan i ddangos y goedwig gyfan, yna ffrwydro i fyny i'r awyr i gael yr olygfa FAWR. Mae fideo wedi'i animeiddio yn ei gwneud hi'n syml rhoi'r cyfan mewn persbectif.\nCynrychioli amrywiaeth - Gellir addasu ein cymeriadau yn gannoedd o wahanol arlliwiau o liw. Cynrychioli amrywiaeth yn effeithiol, heb orfod castio actorion o hil neu gefndir penodol.\nArchwiliwch wahanol ffyrdd - Gyda fideo wedi'i animeiddio, nid yw lluniau fideo yn eich cyfyngu. Newid cefndiroedd, symud cymeriadau, ychwanegu propiau. Profwch wahanol ffyrdd o gyfleu'ch neges.\nNewid meddyliau yn ddelweddau gweledol - Mae animeiddio yn dda am arddangos y camau mewn proses. Mae hyd yn oed yn well am ddangos y meddwl y tu ôl i broses, trwy addasu o lythrennol i gysyniadol yn rhwydd.\nAc os ydych chi mor ffodus bod gennych chi ddylunydd graffig yn fewnol, gallwch chi hyd yn oed uwchlwytho'ch delweddau eich hun! Arbedwch 40% ar danysgrifiad busnes 3 mis heddiw!.\nTags: fideo wedi'i animeiddiogoanimateFideos Marchnata


Yn swyno calon a meddwl cenedlaethau newydd gyda gweminar manwerthu trwy brofiad - Adult Learners Week\nYn swyno calon a meddwl cenedlaethau newydd gyda gweminar manwerthu trwy brofiad\nEr gwaethaf i Gen Z gael ei gyhoeddi fel ein gwir Natives Digidol cyntaf, mae’n well gan bron pob aelod o Generation Z siopa mewn siopau brics a morter: “eu profiad gwych olaf yw eu disgwyliad newydd.” Nid yw Gen Zers, yn fwy nag unrhyw genhedlaeth arall, yn chwilio am leoedd i brynu pethau ond maent yn brofiadau heriol sydd wedi’u gwreiddio mewn cysylltiad personol. Nid yw hynny’n golygu taflu cyllideb at lond gwlad o popup dros dro ‘profiadau’ ond gwneud personoli, theatr, rhyngweithio a chreadigrwydd yn gonglfeini strategaeth adwerthu hirdymor.\nDylai’r argyfwng presennol ynghyd â gofynion Gen Z gael ei ystyried yn alwad ralio i’w chroesawu’n fawr ac sy’n ailosod manwerthu creadigol, gan ganiatáu i frandiau aeddfedu’r llyfr rheolau a chofleidio arloesedd, creadigrwydd.\nYn y sesiwn hon bydd y dewin brand a’r athrylith arbrofol Meredith O’Shaughnessy yn archwilio sut i wneud i hyn ddigwydd:\nYr hyn y gall Gen Z ei ddysgu inni am yr economi profiad a thirwedd newydd manwerthu\nSut mae strategaethau profiad integredig yn edrych yn ein byd ôl-corona\nSut y bydd strategaeth cwsmeriaid DTC yn profi’ch brand yn y dyfodol Astudiaethau achos mewn manwerthu trwy brofiad sy’n diffinio brand


Mae gan y byd y pŵer i greu dyfodol gwell – anerchiad gorseddu yr Archesgob - The Church in Wales\nHafan Newyddion Mae gan y byd y pŵer i greu dyfodol gwell – anerchiad gorseddu yr Archesgob\nMae gan y byd y pŵer i greu dyfodol gwell – anerchiad gorseddu yr Archesgob\nNewyddion taleithiol Wedi postio: 30 Ebrill 2022\nMae’r byd yn wynebu amser bregus ond mae’r pŵer i greu dyfodol gwell o fewn ein gafael, meddai Archesgob newydd Cymru heddiw (30 Ebrill).\nYn ei anerchiad yn ei orseddiad heddiw fel 14eg Archesgob Cymru, dywedodd Andrew John ein bod yn wynebu “heriau newydd a dyrys”, yn cynnwys y rhyfel yn Wcráin, y cynnydd enfawr mewn costau byw a newid hinsawdd. Maent yn heriau sydd eu hangen eu hateb gyda gwahanol fathau o bŵer – un o gariad, gwasanaeth, onestrwydd a maddeuant, fel a ddangoswyd gan Grist.\nDywedodd yr Archesgob Andrew: “Pan fyddwn yn gwrthsefyll drygioni ac anghyfiawnder (fel y mae’n rhaid inni) mae arnom hefyd angen rhywbeth sy’n mynd â ni y tu hwnt i’r taflegrau, y tu hwnt i wrthdaro i fan lle gellir cymodi ac adfer heddwch. Credwn mai Duw wedi atgyfodi Iesu oddi wrth y meirw, nid i ddial yn ofnadwy ar y rhai a osododd ddwylo arno ond, yn hynod, i gynnig maddeuant. Nid yw Duw yn mathru nac yn greulon, ond yn cynnig gobaith i bawb”.\nGan fynegi consyrn am iechyd meddwl pobl ifanc yn neilltuol, tanlinellodd yr Archesgob fod dyfodol gwell yn golygu mwy na dim ond ffyniant economaidd. “Rwyf wedi bod yn ymwybodol o’r straen a gyflwynir heddiw gan bwysau cyfryngau cymdeithasol a straen perffeithrwydd gyda’i effeithiau cysylltiedig ar iechyd meddwl pobl ifanc yn arbennig. Nid yw’n hawdd adeiladu gwytnwch pan fo lefelau pwysau yn ddi-baid o uchel. Mae gwerthoedd a gwarantau sy’n meithrin lles ysbrydol ac emosiynol yr un mor hanfodol i unrhyw gymdeithas ag y mae polisïau economaidd cadarn.”\nDywedodd yr Archesgob Andrew fod yr heriau a wynebwyd yn ystod y pandemig wedi ein gwneud yn wydn ac wedi arwain at garedigrwydd at ein gilydd, yn arbennig at y rhai mwyaf bregus. Canmolodd ymateb eglwysi, yn ogystal ag ymroddiad gweithwyr allweddol, megis yn y Gwasanaeth Iechyd Gwladol.\n“Rwyf hefyd am ddiolch i gydweithwyr - gweinidogion ac offeiriaid fel ei gilydd am weinidogaethu pan oedd yn hynod anodd: cymryd angladdau pan nad oedd llawer yn gallu ymgynnull i alaru, gan gadw cysylltiad pan nad oedd yn bosibl cynulliadau wyneb yn wyneb. Am eich ffyddlondeb a'ch creadigrwydd, diolchwn i chi i gyd am aros yn driw i'ch galwad: mae'r pŵer hwn i gyffwrdd ag eiddilwch dynol yn hynod bwysig. Mae’r pŵer i wasanaethu, i fendithio ac i roi yn ein hatgoffa ni i gyd yn cael ein galw i fod yn Samariaid Trugarog, y gall eu harwriaeth ymddangos yn ddibwys i rai ond sy’n achub bywyd i eraill.\nMae sicrhau dyfodol gwell yn golygu ailddarganfod pŵer ymddiheuriad, meddai’r Archesgob. Gan ddechrau gyda’r Eglwys, cydnabu ei bod wedi camddefnyddio ei phwerau yn y gorffennol, yn cynnwys yng nghyswllt goroeswyr camdriniaeth. Ymddiheurodd yn ddiamod.\nDywedodd yr Archesgob Andrew y gallai enwadau eglwysig wneud mwy i gydweithio a dywedodd y byddai’n eu gwahodd i gael “sgyrsiau gonest” ar ffyrdd newydd o wneud hynny. Fe wnaeth hefyd estyn llaw cyfeillgarwch at bobl o ffydd arall, gan ddweud “gallwn wneud mwy gyda’n gilydd nag ar wahân.”\nMae hefyd angen i eraill ailddarganfod pŵer ymddiheuriad er mwyn adfer hyder ac ymddiriedaeth, meddai.\n“Mae angen i’n bywyd cenedlaethol, gwleidyddol a diwylliannol, gaei ei lunio mewn ffordd sy’n ennyn hyder, pan wneir camgymeriadau a chamau bwriadol, ein bod yn cydnabod ein rhan ein hunain yn gywir ac, mewn geiriau sy’n gyfarwydd i Anglicaniaid, nad ydym yn dadosod nac yn cuddio ein methiannau o flaen wyneb Duw hollalluog. Mae pŵer i ddweud sori a chymryd camau priodol fel y gellir adfer hyder ac ymddiriedaeth.”\nDywedodd yr Archesgob fod hefyd angen i ni fod yn onest yng nghyswllt newid hinsawdd, “inni ddeall ein hunain yn atebol am ein defnydd ein hunain o adnoddau’r ddaear a pha effaith a gawn fel unigolion.”\nDaeth i ben drwy ddweud, “Mae’r pŵer i ddewis, i gyfeirio ein hunain at y ffordd hon o fyw, yn wirioneddol drawsnewidiol. Fy ngobaith, fy ngweddi yw i ni yng Nghymru fyw’r newyddion da hyn yn y penderfyniadau mawr a llai a wnawn.”\nCafodd Andrew John, sydd hefyd yn Esgob Bangor, ei orseddu mewn gwasanaeth cenedlaethol yng Nghadeirlan Deiniol Sant, Bangor. Mae’n dilyn ei ethol yn Archesgob ym mis Rhagfyr, ar ôl gwasanaethu fel Esgob Bangor ers 2008.\nYn ystod y gwasanaeth cafodd yr Archesgob a’i gyd Esgobion eu cyfarch gan bobl ifanc o bob rhan o Gymru a ddaeth â’u geiriau o anogaeth a gweddi dros weinidogaeth yr Archesgob a’r Eglwys yng Nghymru i gyd.\nPenllanw’r gwasanaeth oedd gorseddu’r Archesgob Andrew yn y Gadair Archesgobol o flaen y Brif Allor ym mhen dwyreiniol y gadeirlan. Bydd y Gadair yn aros yng Nghadeirlan Bangor drwy gydol cyfnod yr Archesgob Andrew yn ei swydd fel Archesgob.\nRoedd y gadeirlan yn llawn o sŵn cerddoriaeth, emynau ac anthemau drwy gydol y gwasanaeth, gan cynnwys trefniant newydd gan y cyfansoddwr Cymreig Paul Mealor o farddoniaeth Gymraeg o’r oesoedd canol a geiriau o’r Beibl.\nYmunodd gwesteion o fywyd gwleidyddol, diwylliannol a dinesig Cymru â chynrychiolwyr o eglwysi Cymru a’r Cymun Anglicanaidd.\nCafodd y wasanaeth ei ffrydio’n fyw ar y cyfryngau cymdeithasol a gwefan yr Eglwys yng Nghymru https://www.churchinwales.org.uk/en/ i alluoigi pawb i ymuno.\nBaiff uchafbwyntiau’r gwasanaeth eu darlledu ddydd Sul 1 Mai ar raglen Oedfa ar BB~C Radio Cymru am 12.02pm ac ar y rhaglen Celebration on BBC Radio Wales am 7.30am (a ailddarlledir am 7.30pm).\nBaiff uchafbwyntiau’r gwasanaeth eu darlledu ddydd Sul 1 Mai ar raglen Yr Oedfa ar BBC Radio Cymru am 12.02pm ac ar y rhaglen Celebration on BBC Radio Wales am 7.30am (a ailddarlledir am 7.30pm).\nPregeth i nodi Gweinidogaeth Cyheoddus Archesgob Andrew


Hydref 2020 – Gronyn\nOn Hydref 27, 2020 By gronynRho sylw\nOn Hydref 25, 2020 Hydref 25, 2020 By gronynRho sylw\nOn Hydref 24, 2020 By gronynRho sylw\nNi fydd oedfa yn Capel Coch, Llanberis y Sul hwn, Hydref 25 oherwydd cyhoeddiad Llywodraeth Cymru ynglŷn â’r Cyfnod Cloi Byr a ddaeth i rym nos Wener.\nBydd yr oedfa arferol i’w gweld ar sianel Youtube Capel Tanycoed fore Sul, a cheir dolen ati yma ar y wefan.\nBydd Oedfa’r Ofalaeth trwy gyfrwng Zoom am 5.00 o’r gloch nos Sul. Anfonwch neges ebost at\ner mwyn cael y ddolen neu’r cod i gysylltu â Zoom ar gyfer yr oedfa.\nOn Hydref 11, 2020 By gronynRho sylw\nOn Hydref 11, 2020 Hydref 11, 2020 By gronynRho sylw\nDydd Mercher, Chwefror 7.\nYr agosaf fûm i erioed at gêm rygbi’r gynghrair oedd giât Edgeley Park yn Stockport, stadiwm Clwb Pêl-droed Stockport County. Pyst rygbi welwn trwy’r giât gan fod tîm rygbi Sale Sharks yn defnyddio’r stadiwm ar y pryd. Mae’r Siarcod wedi cael stadiwm arall erbyn hyn; ond am y diwrnod hwnnw yn Stockport y meddyliaf wrth glywed amdanynt. Ac mi glywais lawer yr wythnos hon. Bu raid gohirio’r gêm yn erbyn Wariars Caerwrangon heno am fod 27 o chwaraewyr a gweithwyr Sale wedi cael prawf Covid positif. Gwadu mae’r clwb fod y chwaraewyr wedi dal y feirws trwy dorri’r rheolau ac ymweld â thafarn neu glwb.\nGwadu unrhyw gyfrifoldeb y maen nhw tua’r Tŷ Gwyn hefyd. Adroddwyd heddiw bod 27 o bobl wedi cael prawf Covid positif yno hefyd, yn cynnwys rhai o aelodau amlycaf staff Mr Trump. Gwadu bod unrhyw reol wedi ei thorri a wna’r Arlywydd wrth reswm. Gwell ganddo feio China am y pandemig na chydnabod unrhyw bosibilrwydd y gallasai o neu un o’i weithwyr fod wedi gwasgaru’r feirws.\nMae’r Siarcod bellach yn cydymffurfio â’r rheidrwydd i hunan ynysu rhag gwaethygu sefyllfa ddrwg. Mae sawl aelod o staff y Tŷ Gwyn yn gwneud yr un peth; ond nid felly Mr Trump. Wedi dod nôl o’r ysbyty, mae o’n mynd a dod ymhlith pwy bynnag sy’n dal yn iach, heb boeni’n ormodol a fydd yn eu heintio nhw ai peidio. Ond gwaeth na’i ddihidrwydd o eraill yw ei ryfyg ffôl. Rwy’n credu bod Arglwydd Dduw Rhagluniaeth yn cyflawni ei fwriadau dirgel. Ond roeddwn yn anghysurus o glywed Mr Trump yn datgan ei gred ‘mai bendith oddi wrth Dduw oedd fy mod wedi dal y feirws … Mi ddaliais o; mi glywais am y cyffur; mi ddywedais “Gadewch i mi ei gymryd”; fy syniad i oedd o.’ O fewn ychydig oriau i ddod o’r ysbyty, ac yn amlwg yn wan, mae’n mynnu ei fod wedi gwella’n llwyr a’i fod yn ‘teimlo’n wych, yn teimlo’n berffaith’, a hyn oll am ei fod yn ‘perfect human specimen’.\nY fath ryfyg; y fath gabledd. Ni ellir darostwng Duw Rhagluniaeth; ni ellir ei ddefnyddio i’n dibenion ni. Eled Mr Trump ati i chwarae ei gêm a honni fod iachâd i Covid, a bod i’r Arlywydd gorau gaed ran uniongyrchol yn y wyrth o’i ddarganfod (yn hwylus iawn ar drothwy’r Etholiad). Ond peidied â llusgo’r Brenin Mawr i’w gynllwyn. Nid gwas bach i neb mo’r Arglwydd; ac yn sicr, nid i neb sy’n ei gyfrif ei hun yn berffaith.\nNid yw ‘gwyleidd-dra’ yng ngeirfa Mr Trump, ond y mae arnom angen hwnnw gerbron Duw Rhagluniaeth. Pwy ydym ni i honni deall ei ffyrdd? Pwy ydym ni i ymffrostio yn ein nerth a’n hiechyd a’n perffeithrwydd? Pwy ydym ni i hawlio mai ynom ni y mae’r ateb i broblemau dyrys? Ynghyd â’r olwg ar ragluniaeth ddirgel Duw y daw golwg ar ein bychander ein hunain.\nCliciwch yma https://gronyn.wordpress.com/gronyn/ i fynd at rifyn diweddaraf Gronyn – Dydd Sul, 11 Hydref, 2020\nOn Hydref 9, 2020 By gronynRho sylw\nOn Hydref 4, 2020 Hydref 4, 2020 By gronynRho sylw


TUC Cymru’n galw am weithleoedd sy’n ystyriol o awtistiaeth | TUC\nTUC Cymru’n galw am weithleoedd sy’n ystyriol o awtistiaeth\nMae TUC Cymru’n nodi Wythnos Awtistiaeth y Byd drwy gyhoeddi pecyn cymorth newydd Ymwybyddiaeth o Awtistiaeth yn y Gweithle.\nMae’r pecyn yn darparu arweiniad ymarferol cynhwysfawr ar gyfer undebwyr llafur a chyflogwyr ynghylch sut mae modd creu gweithleoedd sy’n ystyriol o awtistiaeth. Mae hefyd yn chwalu rhai o’r mythau ynghylch gweithwyr awtistig ac yn tynnu sylw at y manteision sylweddol y gallant eu dwyn i’r gweithle.\nAmcangyfrifir fod gan 31,000 o bobl yng Nghymru Gyflwr ar y Sbectrwm Awtistig – oddeutu 1 ym mhob 100 o bobl.\nDim ond 16% o bobl awtistig sydd mewn gwaith amser llawn ac mae’r gyfradd gyflogaeth gyffredinol (32%) 2.5 gwaith yn is nac ar gyfer y boblogaeth nad yw’n anabl. Dywed 77% o’r rhai sy’n ddi-waith eu bod eisiau gweithio.\nDim ond 10% o weithwyr awtistig sy’n dweud eu bod yn cael cymorth cyflogaeth ond dywed 53% eu bod eisiau hynny.\nDywedodd Rhianydd Williams, Swyddog Polisi TUC Cymru: “Mae gormod o weithwyr awtistig yng Nghymru’n wynebu gwahaniaethu yn eu herbyn yn ddyddiol ac mae cyfleoedd yn y gwaith yn cael eu gwrthod iddynt oherwydd anwybodaeth eang ynghylch eu cyflwr.\n“Mae cyfrifoldeb cyfreithiol ar gyflogwyr i drin pobl ag awtistiaeth yn deg a gwneud addasiadau rhesymol i’r gweithle lle bo angen.\n“Rydym yn clywed am lawer gormod o achosion lle y mae gweithwyr awtistig yn gorfod gweithio dan amodau anaddas ac yn cael eu rhoi dan straen yn gwbl ddiangen. Mewn llawer achos, mae camau syml y gallai cyflogwr eu cymryd i wella’r sefyllfa.\n“Mae ein pecyn cymorth newydd yn rhoi i bobl yr wybodaeth a’r cyngor sydd eu hangen arnynt i fynnu newid yn y gwaith.”\nMae enghreifftiau o newidiadau i weithleoedd er mwyn eu gwneud yn ystyriol o awtistiaeth yn cynnwys:\nDarparu hyfforddiant ymwybyddiaeth o awtistiaeth i’r holl staff – yn enwedig rheolwyr ac Adnoddau Dynol.\nSefydlu polisi awtistiaeth clir ar gyfer y gweithle a rhoi cyfle i weithwyr awtistig a’r rhai sydd â chyfrifoldebau gofalu am bobl ag awtistiaeth, i gyfrannu at ei ddatblygu.\nAdolygu’r amgylchedd gwaith. A yw’r amgylchedd synhwyraidd yn addas ar gyfer pobl a allai fod yn sensitif i oleuni a sŵn?\nAdolygu cyfathrebiadau yn y gweithle. A ydy gwybodaeth yn cael ei rhannu mewn ffordd sy’n addas ar gyfer gweithwyr awtistig?\nCynhyrchwyd Ymwybyddiaeth o Awtistiaeth yn y Gweithle gan TUC Cymru gyda chymorth gan Autism Spectrum Connections Cymru.\nMae ar gael i’w lwytho i lawr yn Gymraeg neu yn Saesneg o www.tuc.org.uk/wales


Pertyn marwol - Wicipedia\nRhywogaeth: Lepiota brunneoincarnata\nMath a rhywogaeth o ffwng yn nheulu'r Agaricaceae yw'r Pertyn marwol (Lladin: Lepiota brunneoincarnata; Saesneg: Deadly Dapperling). 'Y Pertynnod' yw'r enw ar lafar ar y grwp mae'r ffwng yma'n perthyn iddo, ond nid yw'n derm gwyddonol. 'Tlws' neu 'brydferth' yw 'pert', sy'n ddisgrifiad o liw a siap y ffyngau hyn. Mae'r teulu Agaricaceae yn gorwedd o fewn urdd yr Agaricales.\nMae'r rhywogaeth hon o ffwng i'w chael yn Ewrop, Asia ac Affrica.\nMae gan Pertyn marwol ambell aelod arall yn y teulu hwn, gan gynnwys y canlynol:\nAmylolepiota lignicola Amylolepiota lignicola\nCalvatiopsis bovistoides Calvatiopsis bovistoides\nGlyptoderma coelatum Glyptoderma coelatum\nGranularia eurotioides Granularia eurotioides\nJanauaria amazonica Janauaria amazonica\nJaponogaster oohashianus Japonogaster oohashianus\nMontagnites elliotti Montagnites elliotti\nMorganella stercoraria Morganella stercoraria\nNotholepiota areolata Notholepiota areolata\nPanaeolopsis brasiliensis Panaeolopsis brasiliensis\nSafonwyd yr enw Pertyn marwol gan un o brosiectau . Mae cronfeydd data Llên Natur (un o brosiectau Cymdeithas Edward Llwyd) ar drwydded agored CC 4.0. Chwiliwch am ragor o wybodaeth ar y rhywogaeth hon ar wefan Llên Natur e.e. yr adran Bywiadur, a chyfrannwch er mwyn datblygu'r erthygl hon ymhellach.\nWedi dod o "https://cy.wikipedia.org/w/index.php?title=Pertyn_marwol&oldid=10945273"\nNewidiwyd y dudalen hon ddiwethaf ar 17 Mehefin 2021, am 05:25.


Ffatri wlân Bontnewydd - Cof y Cwmwd\nFfatri wlân Bontnewydd\nFfatri wlân ar lan Afon Gwyrfai, ger Plas-y-Bryn ym Montnewydd oedd y lle hwn.\nCredir iddi ei sefydlu yn hanner gyntaf y bedwaredd ganrif ar bymtheg, ac mae cofnod mewn erthygl papur newydd 1850 yn nodi ei fod yn weithredol. Yn yr erthygl hwn cawn hanes bechgyn yn dwyn gwlân o ffatri Gydros, Pwllheli a'i gario holl ffordd i Fontnewydd a'i werthu yn y ffatri hwn.\nAr fap degwm (c.1841) cyfeirir at y man yma fel 'Felin'. Ar y rhestr pennu gellir gweld bod llawer o gaeau yng nghlwm â'r 'Felin' yma. Gellir gweld fod o leiaf un porfa, tair gweirglodd a tyddyn yn dod o dan yr un cofnod. Roedd yno William Jones yn denant yn y 'Felin', gyda Catherine Williams yn rhentu tair porfa. Ceir hefyd gŵr o'r enw John Ellis yn byw yn y tyddyn. Nid yw'n glir oddi wrth y ffynhonnell hon os oedd y ffatri yn weithredol gan fod mai melin yn unig sydd wedi ei nodi yma, ac felly ni ellir dweud a sicrwydd fod glwan yn cael ei gynhyrchu yma cyn belled a 1841.\nGellir gweld oddi ar fapiau yr Arolwg Ordnans o 1888 fod y ffatri yn weithredol, ac ei fod yn cael ei bweru gan lif Afon Gwyrfai.Ychydig islaw'r afon mae eiddo o'r enw Dol-y-pandy, a dichon felly fod pandy hefyd ar un adeg a gymerai ei phŵer o rym y dŵr. Mae modd gweld hefyd fod y lle hwn yn weithredol hyd at 1919 gan fod y map y flwyddyn yma yn nodi "Woolen Factory", ac mae annedd o'r enw "Lodge" wedi ei godi erbyn hyn gerllaw.\nErbyn 1953, mae modd gweld oddi wrth y mapiau fod y ffatri wedi cau.\n↑ North Wales Chronicle, 1850 Tachwedd 16 tt.3\n↑ Cofnod o'r lle yma ar y map degwm\n↑ Mapiau arlein - Llyfrgell Genedlaethol Yr Alban\nWedi dod o "https://cof.uwchgwyrfai.cymru/index.php?title=Ffatri_wlân_Bontnewydd&oldid=3364"\nNewidiwyd y dudalen hon ddiwethaf ar 10 Mai 2018, am 19:32.


BTEC Lefel 3 mewn Teithio a Thwristiaeth gyda Bagloriaeth Cymru (Amser Llawn) - Grŵp Colegau NPTC\nBTEC Lefel 3 mewn Teithio a Thwristiaeth gyda Bagloriaeth Cymru (Amser Llawn)\nMae BTEC Lefel 3 mewn Teithio a Thwristiaeth gyda WBQ yn gwrs addysg bellach amser llawn, dwy flynedd wedi’i gynllunio ar gyfer myfyrwyr sydd â diddordeb yn y diwydiant gwyliau a hamdden, y cydnabyddir yn eang mai hwn yw’r sector gwasanaethau masnachol mwyaf yn y byd. astudio ar gwrs Bagloriaeth Cymru. Mae hwn wedi’i leoli yn yr adran Rheoli Twristiaeth Busnes (BTM).\nRhagwelir y bydd swyddi yn y sector teithio yn tyfu, ynghyd â’r galw am swyddi graddedigion, a bydd y rhaglen hon yn darparu sgiliau trosglwyddadwy i chi a fydd yn eich paratoi ar gyfer byd gwaith ym maes teithio a thwristiaeth a thu hwnt. Yn ogystal ag egwyddorion sylfaenol y diwydiant, byddwch yn dysgu am gynllunio a datblygu teithiau, rheoli gwestai a lletygarwch, a chynllunio a marchnata digwyddiadau.\n6 TGAU Gradd C neu'n uwch neu gyfwerth, yn gynnwys Mathemateg a Saesneg. Nid oes angen profiad teithio a thwristiaeth blaenorol.\nMae'r llwybr dilyniant cydnabyddedig ar y Radd Sylfaen mewn Twristiaeth Ryngwladol a Rheoli Digwyddiadau neu gyrsiau AU tebyg. Mae gan raddedigion ragolygon cyflogaeth mewn disgyblaethau cysylltiedig â theithio a thwristiaeth gan gynnwys staff maes awyr, criw caban, asiant teithio, gweithio mewn atyniadau ymwelwyr, cynrychiolydd tramor, neu gynllunio digwyddiadau a marchnata.\nTrwy astudio Teithio a Thwristiaeth lefel 3 dros y ddwy flynedd, byddwch chi'n datblygu craidd sylweddol o wybodaeth iddi yn NPTC Group. Byddwch yn ymchwilio i'r sector teithio a thwristiaeth, busnes teithio a thwristiaeth, y DU fel cyrchfan wyliau a gwasanaeth cwsmeriaid.\nByddwch hefyd yn astudio ystod lawn o opsiynau, megis: gweithio fel cynrychiolydd gwyliau, marchnata, gweithio i linell fordeithio ac atyniadau ymwelwyr, gweithrediadau lletygarwch a byd deinamig y diwydiant digwyddiadau.\nGyda'r cymhwyster hwn, gallwch ystyried ystod eang o rolau swyddi yn y DU a thramor. Mae hefyd yn darparu llwybr sefydledig i gyrsiau Addysg Uwch arbenigol yn y sector hwn.


Newyddion Archives - Fforwm Busnes Pen-y-Bont ar Ogwr Fforwm Busnes Pen-y-Bont ar Ogwr\nMae Gwobrau Technoleg Cymru wedi dychwelyd yn swyddogol ar gyfer 2022 ar ôl absenoldeb o dair blynedd. Mae’r gwobrau wedi’u trefnu gan Technology Connected a’u bwriad yw helpu i roi sylw i’r diwydiant technoleg deinamig ac arloesol ledled Cymru. Cynhelir y digwyddiad ar 15 Medi yng Ngwesty Mecure Holland House yng Nghaerdydd a bydd yn […]\nDarllenwch 'Gwobrau Technoleg Cymru yn dychwelyd ar gyfer 2022' >\nMae busnesau ledled Bwrdeistref Sirol Pen-y-bont ar Ogwr wedi cael gwahoddiad i fynd i Ffair Cymorth Busnes sydd ar y gweill, a fydd yn cael ei chynnal yn ddiweddarach y mis hwn. Bydd y digwyddiad am ddim yn cael ei gynnal ddydd Iau 16 Mehefin rhwng 4pm a 6pm yng Nghanolfan Hamdden Halo ym Mhen-y-bont […]\nDarllenwch 'Busnesau’n cael gwahoddiad i’r Ffair Cymorth Busnes sydd ar y gweill' >\nStepping Stone Spa wedi ennill gwobr ‘Sba’r Flwyddyn’\nMae Stepping Stone Spa wedi ennill gwobr yng Ngwobrau Trin Gwallt a Harddwch Cymru 2022. Cynhaliwyd y seremoni wobrwyo ddydd Sul 29 Mai ac roedd y sba yn erbyn naw o enwebeion eraill ledled Cymru. Mae’r sba, sydd wedi’i lleoli yng Ngwesty Best Western Heronston ym Mhen-y-bont ar Ogwr, yn cynnig triniaethau sba i drigolion […]\nDarllenwch 'Stepping Stone Spa wedi ennill gwobr ‘Sba’r Flwyddyn’' >\nGwahoddir busnesau i wneud cais ar gyfer y Wobr Nod Gwyrdd\nMae Business in Focus wedi lansio gwobr newydd sbon ar gyfer busnesau i’w helpu ar eu taith i ddod yn fwy eco-gyfeillgar. Mae’r Wobr Nod Gwyrdd yn rhan o Brosiect Dyfodol Ffocws y Gronfa Adfywio Cymunedol ac fe’i anelir at fusnesau sy’n eu dwy flynedd gyntaf o fasnachu. Bwriad y wobr hon yw helpu busnesau […]\nDarllenwch 'Gwahoddir busnesau i wneud cais ar gyfer y Wobr Nod Gwyrdd' >\nMynegai Eiddo Canol Tref ar gael ar gyfer busnesau\nA ydych chi’n awyddus i brynu eiddo ar gyfer eich busnes? Mae Mynegai Eiddo Canol y Dref ar gael i fusnesau ei weld. Mae Mynegai Eiddo Canol Tref y cyngor yn rhestru eiddo sydd ar werth neu ar gael i’w rhentu yn y tair prif dref, sef Pen-y-bont ar Ogwr, Porthcawl a Maesteg. Mae’r mynegai […]\nDarllenwch 'Mynegai Eiddo Canol Tref ar gael ar gyfer busnesau' >\nMae’r Comisiwn Cydraddoldeb a Hawliau Dynol (EHRC) wedi lansio rhestr wirio a chynllun gweithredu er mwyn helpu cyflogwyr y diwydiant lletygarwch i fynd i’r afael ag achosion o aflonyddu rhywiol yn erbyn eu staff. Canfu astudiaeth ddiweddar fod dros hanner y merched a dau draean y bobl LGBT+ sy’n dweud eu bod wedi profi aflonyddu […]\nDarllenwch 'Rhestr wirio a chynllun gweithredu ar gyfer aflonyddu rhywiol yn y diwydiant lletygarwch ar gael' >\nMae Llywodraeth y DU bellach yn cynnig cymorth i fusnesau helpu i osod mannau gwefru ar gyfer cerbydau. Mae’r Cynllun Gwefru yn y Gweithle (WCS) yn gynllun seiliedig ar dalebau sy’n cynnig cymorth i ymgeiswyr cymwys gyda chostau prynu a gosod mannau gwefru cerbydau trydan ymlaen llaw. Mae’r cynllun ar gael ar gyfer y busnesau […]\nDarllenwch 'Llywodraeth y DU yn cynnig cymorth i fusnesau osod mannau gwefru' >\nGrant cymunedol ar gael ar gyfer tafarndai gwledig\nMae Cronfa Gwasanaethau Cymunedol bellach ar gael i alluogi perchnogion tafarndai gwledig, deiliaid trwyddedau a chymunedau lleol weithio gyda’i gilydd i gynnal gwasanaethau lleol yng Nghymru. Bydd Pub is the Hub yn helpu i gynorthwyo prosiect sy’n cefnogi anghenion cymunedau lleol, drwy ddefnyddio tafarndai i gynnig gwasanaeth newydd neu ddisodli gwasanaeth sydd eisoes wedi’i golli. […]\nDarllenwch 'Grant cymunedol ar gael ar gyfer tafarndai gwledig' >\nLansio rhwydwaith busnes newydd ym Mhen-y-bont ar Ogwr\nMae rhwydwaith busnes newydd ym Mhen-y-bont ar Ogwr wedi’i lansio’n swyddogol. Bydd Rhwydwaith Busnes Pen-y-bont ar Ogwr yn lansio fis yma, ac yn cael ei gynnal yn fisol er mwyn helpu busnesau i rwydweithio ym Mhen-y-bont ar Ogwr. Ar hyn o bryd, mae’r rhwydwaith yn gweithredu drwy grwpiau Facebook a LinkedIn, y mae busnesau’n cael […]\nDarllenwch 'Lansio rhwydwaith busnes newydd ym Mhen-y-bont ar Ogwr' >\nStepping Stone Spa yn cael ei henwebu ar gyfer gwobr ‘Sba’r Flwyddyn\nMae sba leol ym Mhen-y-bont ar Ogwr wedi’i henwebu ar gyfer gwobr ‘Sba’r Flwyddyn’ yng Ngwobrau Gwallt a Harddwch Cymru. Nod y noson wobrwyo yw dathlu busnesau o fewn y diwydiannau gwallt a harddwch sydd wedi cynnig gwasanaeth cwsmer rhagorol i drigolion. Mae Stepping Stone Spa yng Ngwesty Heronston ym Mhen-y-bont ar Ogwr, yn un […]\nDarllenwch 'Stepping Stone Spa yn cael ei henwebu ar gyfer gwobr ‘Sba’r Flwyddyn' >


TGC yn rhagori ar ein cyfanswm codi arian am y 3edd flwyddyn yn olynol – Tai Gogledd Cymru\nAdolygiad Blynyddol 2017 – 2018\nAdroddiad Blynyddol a Datganiadau Ariannol 2017 – 2018\nLlwytho Cais am Swydd\nPanel Ymgynghorol Preswylwyr\nNewyddion TGC yn rhagori ar ein cyfanswm codi arian am y 3edd flwyddyn yn olynol\nTGC yn rhagori ar ein cyfanswm codi arian am y 3edd flwyddyn yn olynol\nGweld mwy yn Elusen\nMae staff Tai Gogledd Cymru (TGC) wedi codi bron i £7,000 i’r elusen leol, Hosbis Dewi Sant, fel rhan o’u hymgyrch i godi arian i elusennau.\nCodwyd y cyfanswm drwy gynnal llif cyson o weithgareddau ers mis Ebrill 2016. Mae’r rhain wedi cynnwys cymryd rhan mewn ras gychod Dreigiau, ffair haf, ffair Nadolig, Bake Off eu hunain yn ogystal ag arwerthiant ar-lein ar Facebook.\nEsboniodd Emma Williams, Cadeirydd y grŵp elusen:\n“Mae ein hymgyrch codi arian yn TGC yn mynd o nerth i nerth bob blwyddyn. Rydym wedi curo ein targed codi arian eto eleni, gan godi llawer mwy na’r targed o £4,000 a osodwyd.”\n“Rydyn ni’n gwneud hyn yn ein hamser ein hunain, felly mae ymroddiad y staff, a’r Grŵp Elusen yn benodol, wir yn cael ei werthfawrogi. Rydyn ni’n cael llawer o hwyl wrth wneud hyn, ac mae wedi bod yn ffordd wych i bawb i ddod i’w hadnabod ei gilydd.”\nCanmolodd Kathryn Morgan-Jones, Swyddog Datblygu Busnes yn Hosbis Dewi Sant, y grŵp tai am godi cymaint o arian i’r elusen leol. Dywedodd:\n“Rydyn ni’n hynod o ddiolchgar i staff Tai Gogledd Cymru a’u preswylwyr am eu cefnogaeth hael; mae wir yn gwneud gwahaniaeth mawr i fywydau pobl leol sy’n cael eu heffeithio gan salwch difrifol. Mae eu hawydd i wneud gwahaniaeth wedi ein helpu ni i wneud bob dydd yn werthfawr i’n cleifion a’u teuluoedd.”\n“Y llynedd fe wnaethon ni ofalu am dros 1,000 o bobl o fewn ein cymuned leol ac rydyn ni’n disgwyl i’r nifer gynyddu’n sylweddol yn y dyfodol, a fydd yn anorfod yn cynyddu costau. Mae arnom angen dros £3 miliwn bob blwyddyn i ddarparu gwasanaeth clinigol. Gan mai 14% yn unig sy’n dod oddi wrth y GIG rydym ni, a byddwn yn parhau i, ddibynnu ar ewyllys da ac ymdrechion i godi arian gan y cyhoedd.”\nMae Tai Gogledd Cymru yn dewis elusen newydd bob blwyddyn ariannol. Bydd enw’r elusen am 2017/18 yn cael ei gyhoeddi yn fuan.


Canolfannau Ailgylchu Cartref\nBiniau, Ailgylchu a Gwastraff\nSystem Drefnu ar gyfer Matresi ac Asbestos i’w chyflwyno yng Ngwanwyn 2022\nNewidiadau i Drwyddedau Cerbydau a Threlars i’w cyflwyno yn y Gwanwyn 2022\nCofiwch ddod â phrawf o’ch man preswylio efo chi pan fyddwch chi’n ymweld â Chanolfan Ailgylchu Gwastraff y Cartref.\nBydd yn rhaid i chi ddangos trwydded yrru neu fil Treth y Cyngor dilys gan Gyngor Sir y Fflint.\nNi dderbynnir trwyddedau o du allan i’r DU heb fil Treth y Cyngor dilys gan Gyngor Sir y Fflint.\nGallwch gwneud cais am gopi o’ch Bil Treth y Cyngor ar https://www.siryfflint.gov.uk/cy/Resident/Council-Tax/Council-Tax.aspx\nCofiwch ddod â phrawf o’ch man preswylio efo chi pan fyddwch chi’n galw heibio i Ganolfan Ailgylchu Gwastraff y Cartref. Bydd bil gwasanaeth neu fil treth y cyngor o fewn y 12 mis diwethaf yn dderbyniol.\nEr diogelwch y cyhoedd a’n gweithwyr, fe gyflwynwyd mesurau arbennig i reoli’r canolfannau. Sgroliwch i lawr am fwy o wybodaeth.\nYn sgil cyfyngiadau o ran gofod a galw uchel, mae’r cyflenwad compost ar safleoedd ein Canolfannau Ailgylchu Gwastraff y Cartref yn brin. Rydym yn ailgyflenwi lefelau stoc yn y safleoedd hyn yn rheolaidd; fodd bynnag, mae’n bosibl y bydd y cyflenwadau yn brin neu ddim ar gael ar adegau. Bydd argaeledd deunydd compost ar sail y cyntaf i’r felin.\nBydd y mesurau diogelwch canlynol yn parhau i fod mewn ym mhob canolfan:\n- cydymffurfiaeth lawn gyda rheoliadau iechyd a diogelwch a chanllawiau’r llywodraeth\n- mesurau cadw pellter cymdeithasol ar gyfer cwsmeriaid a gweithwyr – ni fydd cymorth ar gael i dynnu na chario deunyddiau i/o gerbydau cwsmeriaid\n- systemau rheoli traffig a chiwio – nifer cyfyngedig o gerbydau fydd yn cael dod i mewn ar yr un pryd.\nMesurau Diogelwch y Safle - GWYBODAETH PWYSIG\nMae cyfyngiadau ar waith yn y Canolfannau ar hyn o bryd er mwyn helpu i gadw pawb yn ddiogel. Fe fydd y cyfyngiadau yma’n parhau mewn grym nes y bydd cyngor ac arweiniad y Llywodraeth yn newid.\nNi ddylech ymweld â’r Ganolfan Ailgylchu Gwastraff y Cartref os oes gennych chi neu rywun rydych chi’n byw â nhw symptomau Covid-19 neu os ydi swyddog olrhain cysylltiadau wedi gofyn i chi hunan-ynysu. Arhoswch adref er mwyn hunan-ynysu. Dylai unrhyw un sydd yn arddangos symptomau archebu prawf ar unwaith, hyd yn oed os yw’r symptomau yn ysgafn. Peidiwch â gadael eich cartref nes eich bod wedi cael canlyniad eich prawf. Os byddwch chi’n cael prawf positif rhaid i chi barhau i hunan-ynysu am y nifer o ddiwrnodau sydd wedi’u nodi yng nghanllawiau’r llywodraeth.\nPan fyddwch chi’n cyrraedd, gofynnir i chi ddangos prawf eich bod yn byw yn Sir y Fflint – bydd hen fil Dreth y Cyngor sy’n llai na 12 mis yn ddigon.\nBydd angen i chi aros wrth fynedfa’r safle tan y cewch ganiatâd gan y tîm. Byddwn yn gweithredu system lle caiff unigolyn ei adael i mewn wedi i un arall ddod allan. Mae’n RHAID i chi aros yn eich car tra byddwch chi’n ciwio.\nLle bo hynny’n bosibl, dim ond y gyrrwr ddylai ymweld â’r safle ei ph/ben ei hun. Dim ond un person a ganiateir allan o’r cerbyd, oni bai eich bod angen cymorth i godi eitem trwm, bryd hynny, gall y teithiwr arall adael y cerbyd i’ch helpu i godi YN UNIG, yna rhaid iddynt ddychwelyd i’r cerbyd.\nFe fydd y safleoedd yn brysur iawn ac fe ddylech ddisgwyl ciwio i gael mynediad i’r safle.\nGofynnir i chi wahanu eich gwastraff cyn dod i’r safle i sicrhau fod eich ymweliad yn un cyflymach.\nMae’n rhaid i weithwyr ac ymwelwyr ddilyn mesurau cadw pellter cymdeithasol drwy’r amser. Rhaid i bawb sy’n defnyddio’r safle gadw pellter o 2 fetr o’u gilydd drwy’r amser.\nDim ond gwastraff na ellir ei ailgylchu y dylid eu rhoi mewn bagiau gwastraff du. Rydym ni’n casglu gwastraff gwyrdd, bwyd, caniau, deunydd plastig, papur, cerdyn a gwydr ymyl palmant, felly dylai preswylwyr ddefnyddio’r casgliadau yma ar gyfer y deunyddiau hyn. Ni fyddwn yn derbyn bagiau du sy'n cynnwys bwyd a/neu ddeunyddiau sy’n ailgylchu.\nO ganlyniad i’r rheoliadau cadw pellter o ddwy fedr ni ellir rhoi cymorth i ddadlwytho deunyddiau.\nDylech drin ein timau, a chyd-gwsmeriaid gyda pharch ac ystyriaeth. Ni fyddwn yn goddef unrhyw gamdriniaeth, ac ni fyddwn yn goddef unrhyw un sy’n gwrthod dilyn y mesurau diogelwch yma.\nDiolch i chi am eich cefnogaeth a’ch amynedd parhaus.\nRydym ni’n darparu rhwydwaith o 5 o Ganolfannau Ailgylchu Gwastraff y Cartref sy’n galluogi trigolion i ailgylchu gwastraff o’u cartrefi.\nLleoliadau ac Amseroedd Aros\nBwcle - Globe Way, Bwcle CH7 3LY Mapiau Google\nMaes Glas – Parc Busnes Maes Glas, Rhif 2, Maes Glas CH8 7GJ Mapiau Google\nYr Wyddgrug - Ffordd Nercwys, Nercwys, yr Wyddgrug CH7 4ED Mapiau Google\nSandycroft - Prince William Avenue, Deeside, CH5 2QZ Mapiau Google\nRockliffe - Chester Road, Oakenholt, CH6 5SF Mapiau Google\n09:00hrs tan 17:00hrs* yn ddyddiol.\n*Mae’r safleoedd yn cau am 17:00 ond derbynnir y cerbyd olaf am 16:50 er mwyn caniatáu i ddadlwytho’r cerbyd.\nY math o wastraff rydym ni’n ei dderbyn\nRhestr o wastraff a dderbynnir yn y domen (canolfan ailgylchu)\nRhaid bod y gwastraff wedi dod o eiddo domestig. Ni fyddwn yn derbyn gwastraff masnachol neu fusnes.\nCalor & Biwtan i'w cymryd i'r ddeliwr agosaf.\nPryd mae angen trwydded?\nTrwydded Canolfannau Ailgylchu Gwastraff Cartref\nMae rhywun yn fy aelwyd i un dangos symptomau COVID-19. Ga i fynd i fy Nghanolfan Ailgylchu leol?\nDylai aelwydydd sydd yn hunan-ynysu ddilyn cyngor y Llywodraeth. Dylai hancesi papur a chadachau glanhau untro gael eu rhoi mewn bag sbwriel arferol, ac yna ei roi mewn bag arall a’i glymu’n ddiogel a’i gadw ar wahân i wastraff arall am 72 awr. Ar ôl 72 awr, gallwch roi’r bagiau yn eich bin gwastraff cyffredin arfer adref (bin du) er mwyn cael ei gasglu ar eich diwrnod casglu nesaf. Ar ôl cael ei gasglu, bydd y gwastraff yma’n cael ei losgi. Peidiwch â chymryd y gwastraff yma i’r canolfannau ailgylchu.\nAm ba hyd fydd y cyfyngiadau mewn lle?\nMae’r cyfyngiadau ar waith yn ein Canolfannau Ailgylchu Gwastraff y Cartref er mwyn cadw pawb yn ddiogel, a byddant ar waith hyd nes y bydd cyngor ac arweiniad y Llywodraeth yn newid.\nPam ydych chi'n cyfyngu ar nifer y cerbydau i’r ganolfan ailgylchu?\nRydym yn cyfyngu ar nifer y cerbydau ar ein safleoedd er mwyn cydymffurfio â chanllawiau pellter cymdeithasol y Llywodraeth.\nMae’n rhaid i bob defnyddiwr a gweithiwr gadw pellter diogel o ddwy fetr ar wahân bob amser.\nPam fod rhaid i mi giwio i ddefnyddio’r canolfannau ailgylchu?\nEr mwyn cydymffurfio â gofynion cadw pellter cymdeithasol mae angen cyfyngu ar nifer y defnyddwyr gwasanaeth ar y safle i lefel lle mae modd sicrhau pellter o ddwy fetr. Unwaith y mae’r nifer o gerbydau a ganiateir ar y safle, bydd system un i mewn ac un allan yn cael ei gweithredu.\nByddwch yn amyneddgar ac arhoswch yn eich car os oes rhaid i chi giwio.\nMae gweithwyr ar y safle wrth law i sicrhau bod llif y traffig yn symud a byddant yn gadael i chi wybod pryd gewch chi fynd i mewn ac allan o’r safle. Dilynwch eu cyfarwyddiadau drwy’r amser.\nMae parthau terfyn o amgylch llefydd parcio ym mhob un o’n safleoedd er mwyn sicrhau y cedwir at y canllawiau cadw pellter o 2 fetr.\nRydw i angen rhywun i fy helpu i ddadlwytho fy ngherbyd. Beth wnaf fi?\nEr mwyn cydymffurfio a rheoliadau pellter cymdeithasol, ni all gweithwyr helpu ymwelwyr gyda’u gwastraff.\nLle bo hynny’n bosibl, dim ond y gyrrwr ddylai ymweld â’r safle ei ph/ben ei hun. Dim ond un unigolyn caiff ddod allan o’r cerbyd, oni bai eich bod angen cymorth gydag eitem trwm, ac felly gall unigolyn arall adael y cerbyd er mwyn cynorthwyo i gario YN UNIG ac yna dychwelyd i’r cerbyd.\nOs oes gennych eitemau swmpus i gael gwared arnynt, naill ai arhoswch hyd nes ein bod yn cael derbyn y rhain, neu fel arall gallwch drefnu casgliad gwastraff swmpus drwy ein Canolfan Gyswllt 01352 701234.\nPan fyddwch chi’n trefnu casgliad, bydd angen i chi gydymffurfio â’r gweithdrefnau canlynol:\nPeidiwch â gwneud cais am gasgliad os oes gennych chi neu rywun rydych chi’n byw â nhw symptomau COVID-19 neu os ydi swyddog olrhain cysylltiadau wedi gofyn i chi hunan-ynysu.\nArhoswch adref er mwyn hunan-ynysu. Dylai unrhyw un sydd yn arddangos symptomau archebu prawf ar unwaith, hyd yn oed os yw’r symptomau yn ysgafn. Peidiwch â gadael eich cartref nes eich bod wedi cael canlyniad eich prawf. Os byddwch chi’n cael prawf positif rhaid i chi barhau i hunan-ynysu am y nifer o ddiwrnodau sydd wedi’u nodi yng nghanllawiau’r llywodraeth.\nFe ddylid gosod yr eitemau y tu allan i’r eiddo, ond ar eich tir (e.e. yn yr ardd ffrynt/ar y dreif) o’r amser y cytunwyd ar gyfer eich casgliad.\nNi allwn ddod i mewn i’ch cartref i gynorthwyo i baratoi neu symud eitemau.\nBydd y man casglu ar gyfer eiddo sydd yn anodd eu cyrraedd e.e. fflatiau, yn cael ei drafod cyn i’r archeb gael ei gadarnhau.\nGallwn wrthod casglu unrhyw eitem allai effeithio ar ddiogelwch neu iechyd ein staff casglu.\nEin nod yw casglu eich eitemau o fewn chwe diwrnod gwaith, serch hynny fe allai gymryd yn hirach ar hyn o bryd yn sgil y cyfyngiadau presennol.\nAlla i ddod a bagiau dillad ar gyfer y banc dillad?\nCewch, mae ein canolfannau ailgylchu yn derbyn tecstilau a dillad.\nAlla i ddod â gwastraff gardd a DIY?\nCewch, rydym ni’n derbyn gwastraff gardd a DIY.\nEr mwyn cydymffurfio â rheoliadau pellter cymdeithasol, ni all gweithwyr eich helpu gyda’ch gwastraff. Lle bo hynny’n bosibl, dim ond y gyrrwr ddylai ymweld â’r safle ei ph/ben ei hun. Dim ond un unigolyn caiff ddod allan o’r cerbyd, oni bai eich bod angen cymorth gydag eitem trwm, ac felly gall unigolyn arall adael y cerbyd er mwyn cynorthwyo i gario YN UNIG ac yna dychwelyd i’r cerbyd\nDylech wahanu eich gwastraff cyn dod i’r safle er mwyn cyflymu eich ymweliad drwy’r safle.\nSut ydw i’n cael gwared ar eitemau gwastraff swmpus fel dodrefn?\nEr mwyn cydymffurfio a rheoliadau pellter cymdeithasol, ni all gweithwyr helpu ymwelwyr gyda’u gwastraff. Lle bo hynny’n bosibl, dim ond y gyrrwr ddylai ymweld â’r safle ei ph/ben ei hun. Dim ond un unigolyn caiff ddod allan o’r cerbyd, oni bai eich bod angen cymorth gydag eitem trwm, ac felly gall unigolyn arall adael y cerbyd er mwyn cynorthwyo i gario YN UNIG ac yna dychwelyd i’r cerbyd\nPeidiwch â gadael eich gwastraff tu allan i’r canolfannau ailgylchu neu fanciau ailgylchu. Gellir eich erlyn am dipio anghyfreithlon.\nRhaid eich bod yn byw yn Sir y Fflint i ddefnyddio’r canolfannau ailgylchu. Yn yr un modd, ni fydd awdurdodau cyfagos yn derbyn gwastraff gan drigolion Sir y Fflint.\nNi dderbynnir gwastraff masnachol.\nLleihewch wastraff – rhowch i elusen!\nMae’r elusennau lleol Refurbs Flintshire (01352 734111) yn gallu casglu dodrefn ac eitemau trydanol y gellir eu hailddefnyddio yn rhad ac am ddim o garreg eich drws. Fel arall, hysbysebwch nhw ar wefan Freecycle / Freegle.\nCanolfannau Ailgylchu Cartref - Archebu Gwybodaeth am Matresi ac Asbestos\nCasglu eitem swmpus / dodrefn\nTipio-anghyfreithlon (dympio sbwriel)\nBeth I'w Roi Yn Eich Bin\nCwestiynau am ailgylchu a gwastraff\nDyletswydd gofal deiliaid tai – atal tipio anghyfreithlon (ffenestr newydd)


Prifysgol Aberystwyth - Cynllun Blwyddyn mewn Gwaith\nMae'r Cynllun Blwyddyn mewn Gwaith (CBG) yn gyfle i ymgymryd â blwyddyn mewn cyflogaeth â thâl rhwng eich ail a thrydedd flwyddyn o astudio ym Mhrifysgol Aberystwyth. Gellir cwblhau'r lleoliad gyda sefydliad yn seiliedig yn y DU neu dramor. Bydd cymryd rhan yn CBG yn gyfle i chi ennill profiad gwaith gwerthfawr a datblygu sgiliau proffesiynol a phersonol trosglwyddadwy y mae cyflogwyr graddedig yn chwilio am mewn ymgeiswyr.\nBeth yw manteision cymryd rhan yn y CBG?\nMae cymryd rhan yn y CBG yn brofiad gwerthfawr a gwerth chweil ar lefel bersonol a phroffesiynol. Mae'r farchnad swyddi ar gyfer graddedigion yn hynod o gystadleuol ac mae angen mwy na gradd arnoch i ennill y blaen ar y gweddill. Mae cyflogwyr sy'n recriwtio graddedigion yn edrych am ymgeiswyr sydd yn meddu nid yn unig ar gymwysterau academaidd da, ond hefyd ar sgiliau personol a phroffesiynol trosglwyddadwy a fydd yn eu galluogi i lwyddo yn y gweithle. Yn ogystal â datblygu'r sgiliau pwysig hyn, efallai y byddwch yn cael cyfle i wneud y canlynol:\nGwneud neu roi prawf ar benderfyniadau am yrfa a ddewiswyd gennych.\nGweithio dramor a dysgu iaith newydd.\nSicrhau nawdd ar gyfer eich blwyddyn olaf.\nDerbyn hyfforddiant a fydd, o bosibl, yn cyfrannu tuag at gymhwyster proffesiynol.\nSicrhau eich bod yn cael cynnig swydd ar ôl i chi raddio.\nCyfarfod ffrindiau newydd a rhwydwaith newydd o bobl.\nYn ogystal, gall lleoliad CBG gael effaith gadarnhaol ar eich gwaith academaidd gan y bydd, efallai, yn rhoi cyfle ichi:\nGymhwyso theorïau a ddysgwyd yn y brifysgol i sefyllfaoedd go iawn yn y gweithle.\nDechrau gwaith ymchwil ar gyfer traethawd hir y flwyddyn olaf.\nGwella eich marciau arholiad terfynol gyda'r wybodaeth a'r sgiliau ychwanegol a gafwyd tra ar leoliad e.e. sgiliau trefnu amser, paratoi cyflwyniadau, gweithio gydag eraill.\nMae'n syniad da i siarad â staff gyrfaoedd yn y lle cyntaf i ddysgu rhagor am y cynllun. Cewch alw i fewn i'n swyddfa yn Undeb y Myfyrwyr i weld ymgynghorydd gyrfaoedd i drafod eich opsiynau a gofyn unrhyw gwestiynau. Cewch hefyd ddysgu rhagor am ffynonellau gwybodaeth. Os ydych yn dymuno mynd yn eich blaen, gellir eich cofrestru ar gyfer y cynllun (mae ffurflen fer i'w chwblhau - e-bostiwch careers@aber.ac.uk am gopi). Yna, bydd y Gwasanaeth Gyrfaoedd yn gofyn i'ch Pennaeth Adran am ganiatâd i'ch rhyddhau am flwyddyn.\nAr ôl cofrestru eich diddordeb yn y Cynllun, gallwch wedyn fynd ati i chwilio am gyfleon. Efallai fod gennych eisoes leoliad mewn cof, sy'n wych. Os yw hynny'n wir, mae'n syniad da i dal i weld Ymgynghorydd Gyrfaoedd iddynt gael golwg ar eich cais. Os nad ydych, argymhellwn yn gryf hefyd eich bod yn gweld Ymgynghorydd Gyrfaoedd i edrych dros eich CV. Gallant hefyd helpu gyda llythyrau cyflwyno, canolfannau asesu, sgiliau cyfweld a llawer mwy. Rydyn ni yma i helpu!\nGallwch chi alw heibio i'n swyddfa yn Undeb y Myfyrwyr i weld ni (nid oes angen apwyntiad) neu gallwch trefnu apwyntiad gyda'n Ymgynghorwyr Gyrfaoedd drwy ffonio (01970) 622378 neu drwy ymweld â'r swyddfa ar unrhyw amser.\nPryd y dylwn ddechrau chwilio?\nMae'n well i ddechrau chwilio am leoliad cyn gynted â phosibl. Hysbysebir llawer o cyfleoedd o fis Medi ymlaen a tra mae'n wir dweud bod recriwtio yn parhau drwy gydol y flwyddyn, bydd adeiladu momentwm cynnar yn syniad da. Mae llawer o'r sefydliadau mwy sy'n cynnig lleoliadau yn hysbysebu ac efo dyddiadau cau cyn y Nadolig.\nFodd bynnag, caiff CysylltiadauAber ei diweddaru gyda chyfleoedd newydd tan ddiwedd yr haf, a does dim dyddiad cau fel y cyfryw, ond byddwch eisiau popeth mewn lle erbyn mis Medi.\nDwi wedi cael lleoliad! Beth nawr?\nYn gyntaf, llongyfarchiadau! Rhaid i chi lenwi ffurflen Hysbysiad o Leoliad (gweler isod) fel y cawn wybod ble rydych chi'n mynd. Bydd angen i'r lleoliad gael ei gymeradwyo yn y Gwasanaeth Gyrfaoedd, ond mae'n anghyffredin i ni ddod o hyd i unrhyw broblemau o ran lleoliadau. Dylid anfon y ffurflen Hysbysiad o Leoliad i Gwen Adams, gwa3@aber.ac.uk, neu gallwch ddanfon copi caled i'r Swyddfa Yrfaoedd.\nStudent Stories: Tom Stevenson (Tom yn siarad am ei brofiad BMG)\nRate My Placement - swyddi, adolygiadau, cyngor a gwybodaeth am leoliadau gwaith


John Gower - Wicipedia\nAm yr awdur Cymreig, gweler Jon Gower.\nBardd o Sais oedd John Gower (tua 1330 – Hydref 1408) a ystyrir yn un o lenorion pwysicaf y Saesneg Canol. Cyfansoddodd gerddi hefyd yn Eingl-Normaneg ac yn Lladin.\nHydref 1408, 1408\nMae iaith Gower yn awgrymu iddo hanu o Gaint, ac mae'n bosib yr oedd ganddo deulu o Swydd Efrog. Roedd o bosib yn dirfeddiannwr, yn sicr yn ddyn cefnog, ac mae cyfeiriadau yn ei farddoniaeth yn dangos ei wybodaeth o Lundain, a thybir felly yr oedd yn swyddog yn y llys brenhinol. Roedd yn gyfaill i Geoffrey Chaucer, ac yn hawlio iddo gydnabod y Brenin Rhisiart II. Yn 1399 gwobrwywyd iddo ddwy gasgen i win, anrheg a fyddai'n derbyn pob blwyddyn am weddill ei oes, ar orchymyn Harri IV wedi i Gower dalu teyrnged iddo mewn un o'i gerddi. Yn 1397, pan oedd Gower yn byw'n ddyn lleyg ym mhriordy St Mary Overie yn ardal Southwark, fe briododd ag Agnes Groundolf. Erbyn 1400, roedd y bardd yn ddall. Bu farw yn 1408, a fe'i cleddir ym mhriordy Southwark.\nMae saith o weithiau Gower yn goroesi: yn Normaneg, Mirour de l'Omme (1370au), Traité pour essampler les amants marietz (1397), a Cinkante Balades (1399–1400); yn Lladin, Vox Clamantis (c.1377–1381) a Cronica Tripertita (tua 1400); ac yn Saesneg Canol, Confessio Amantis (c.1386–1393) ac In praise of peace (tua 1400).\nCerdd alegorïaidd o ryw 30,000 o linellau wythsill ydy Mirour de l'Omme, a elwir hefyd Speculum Hominis neu Speculum Meditantis. Egyr y gerdd gyda disgrifiadau o briodas y diafol â merched y saith bechod a phriodas rheswm â'r saith rhinwedd. Yna ceir ymdriniaeth danbaid o bechodau yng nghymdeithas Lloegr. Yn llinellau olaf y gerdd mae'r bardd yn rhoi'r gorau i'w geryddu er mwyn canu emyn hir i'r Forwyn Fair. Mae'r ymosodiad chwyrn hwn ar ei gyd-Saeson yn adlewyrchu'r llygredigaeth swyddogol a'r anfodlonrwydd ymysg y bobl gyffredin a arweiniodd at Wrthryfel y Werin yn 1381. Casgliad o ganeuon serch ar gyfer llys brenhinol Lloegr yw Cinkante Balades.\nMae ei brif waith Lladin, Vox Clamantis, yn gerdd homiletig yn y mesur elegeiog sy'n dangos dylanwad Ofydd. Beirniadaeth ydyw o'r tair ystâd gymdeithasol: y glerigiaeth, y bendefigaeth, a'r werin bobl. Gellir ei ystyried hefyd yn ffurf ar lyfr drych, gwaith gwleidyddol â'r nod o gynghori brenhinoedd a thywysogion.\nCerdd Saesneg bwysicaf Gower ydy Confessio Amantis, casgliad o esiamplau o serch llys a chariad Cristnogol. Addasir y rheiny o ffynonellau clasurol a chanoloesol yn bennaf.\n↑ (Saesneg) John Gower. Encyclopædia Britannica. Adalwyd ar 1 Medi 2019.\nWedi dod o "https://cy.wikipedia.org/w/index.php?title=John_Gower&oldid=10849078"\nLast edited on 19 Chwefror 2021, at 15:57\nNewidiwyd y dudalen hon ddiwethaf ar 19 Chwefror 2021, am 15:57.


Arolwg heintiadau coronafeirws (COVID-19): 25 i 31 Hydref 2020 | LLYW.CYMRU\nArolwg heintiadau coronafeirws (COVID-19): 25 i 31 Hydref 2020\nArolwg heintiadau coronafeirws (COVID-19): 25 i 31 Hydref 2020 [HTML]\nDadansoddiad o gyfran y bobl sy'n profi'n bositif am COVID-19 ar gyfer 25 i 31 Hydref 2020.\nCyhoeddwyd gyntaf: 6 Tachwedd 2020\nDiweddarwyd ddiwethaf: 6 Tachwedd 2020\nLawrlwytho'r dudalen hon fel PDF . Maint Ffeil 183 KB.\nMaint Ffeil 183 KB. Efallai na fydd y ffeil hon yn gyfan gwbl hygyrch.\nAr gyfer yr wythnos rhwng 25 i ac 31 Hydref 2020, amcangyfrifir bod cyfartaledd o 0.89% o'r boblogaeth gymunedol wedi cael COVID-19 (cyfwng credadwy o 0.40% i 1.66%).\nMae hyn yn cyfateb i tua 1 o bob 110 o unigolion (cyfwng credadwy o 95%: 1 mewn 250 i 1 mewn 60), neu amcangyfrif o 27,100 o bobl i gyd (cyfwng credadwy: 12,200 i 50,600).\nMae’r gyfradd wedi cynyddu yn ystod yr wythnosau diwethaf. Gan fod yr amcangyfrifon yn seiliedig ar nifer gymharol isel o brofion positif, mae cryn ansicrwydd a dylid bod yn ofalus wrth ddehongli'r canlyniadau.\nYm mis Medi, cafodd 4.2% (cyfwng hyder o 95%: 2.1% i 7.5%) o bobl 16 oed a hŷn ganlyniad prawf positif am wrthgyrff coronafeirws (COVID-19). Mae’r amcangyfrif wedi’i bwysoli er mwyn iddo fod yn gynrychioliadol o’r boblogaeth gyfan, ac mae’n cyfateb i oddeutu 1 o bob 24 person (cyfwng hyder o 95%: 1 o bob 48, i 1 o bob 13), neu oddeutu 107,000 o unigolion i gyd (cyfwng hyder o 95%: 53,000 i 189,000).\nDros gyfnod llawn yr arolwg, rhwng mis Gorffennaf a 19 Hydref, cafodd amcangyfrif o 3.75% (cyfwng hyder o 95%: 2.1% i 6.1%) ganlyniad prawf positif am wrthgyrff COVID-19. Mae Siart 2 yn rhoi amcangyfrif misol o fis Gorffennaf ymlaen, ond gan fod y cyfyngau hyder yn eang, nid oes tystiolaeth o duedd dros amser ar hyn o bryd. Gall lefelau gwrthgyrff yn y gwaed ddirywio dros amser, sy’n golygu y gall rhai pobl sydd wedi cael COVID-19 yn y gorffennol gael canlyniad prawf negatif. Oherwydd hyn, dylid ystyried y ffigurau hyn fel amcangyfrif o gyffredinrwydd gwrthgyrff bob mis ac nid fel ffigurau cronnol.\nUn ffordd y mae’r corff yn ymladd yn erbyn heintiau fel COVID-19 yw drwy gynhyrchu gronynnau bach yn y gwaed o’r enw gwrthgyrff. Mae’n cymryd rhwng pythefnos a thair wythnos i’r corff gynhyrchu digon o wrthgyrff i ymladd yn erbyn yr haint.\nRydym yn mesur presenoldeb gwrthgyrff er mwyn deall pwy sydd wedi cael COVID-19 yn y gorffennol, er, nid oes neb yn gwybod yn iawn pa mor hir y mae gwrthgyrff yn aros ar lefelau canfyddadwy mewn gwaed. Nid oes neb yn gwybod ychwaith sut mae cael gwrthgyrff canfyddadwy, nawr neu ar unrhyw adeg yn y gorffennol, yn effeithio ar y siawns o gael COVID-19 eto. Mae diweddariadau i amcangyfrifon gwrthgyrff yn fisol.\nNid yw’r samplau o’r arolwg hwn yn ddigon mawr eto i gefnogi dadansoddiad mwy manwl na’r hyn a ddarperir yma. Mae’r gwaith maes yn cael ei gynyddu gyda’r bwriad o sicrhau tua 9 mil o gyfranogwyr bob pythefnos erbyn canol mis Rhagfyr. Bydd hyn yn caniatáu gwaith dadansoddi mwy manwl, a allai gynnwys dadansoddi nifer yr heintiau newydd dros gyfnod o amser a dadansoddi nodweddion pobl sy’n cael canlyniadau prawf positif. Bydd y math o ddadansoddiad a fydd yn bosibl hefyd yn dibynnu ar nifer sylfaenol yr achosion o’r feirws, gyda chyfraddau heintio uwch yn caniatáu mwy o waith dadansoddi a chyfraddau heintio llai yn caniatáu llai.


Wythnos y glas - BBC Cymru Fyw\nPe bai Ceidwadwyr Cymru wedi cynllunio dechrau trychinebus i'w ymgyrch etholiadol go brin y bysen nhw wedi gall gwneud yn well nac maen nhw wedi gwneud.\nUnion wythnos yn ôl bu'n rhaid i arweinydd yr ymgyrch, Alun Cairns ymddiswyddo fel ysgrifennydd gwladol mewn amgylchiadau oedd ond yn cryfhau'r ddelwedd honno o'r Ceidwadwyr y disgrifiodd Theresa May fel y "nasty party", delwedd sy'n rhannol gyfrifol am amhoblogrwydd cymharol y Torïaid ymhlith merched a menywod.\nDyw e dal ddim yn eglur pwy fydd yn cymryd lle Alun Cairns wrth lyw'r ymgyrch yng Nghymru. Mae'n wir wrth gwrs bod Boris Johnson yn fwy o ased i'r blaid nac unrhyw un o'i gwleidyddion Cymreig ond dyw e ddim yn gallu bod ym mhobman ac fe fydd angen rhywun i gymryd rhan mewn dadleuon, ymddangos ar raglenni teledu ac yn y blaen. Ar hyn o bryd sedd wag sy 'na.\nAr ben hynny mae 'na fylchau o hyd yn rhestr ymgeiswyr y Ceidwadwyr a hynny ddiwrnod yn unig gyn i'r enwebiadau gau.\nUn o'r rheiny yw Ynys Môn a ddylai fod yn sedd darged i'r blaid. Mae Mary Roberts o Lafur ac Aled ap Dafydd o Blaid Cymru eisoes wrthi'n ymgyrchu tra bod y Ceidwadwyr o hyd yn stryffaglu i ddewis ymgeisydd.\nDydw i ddim yn gwybod pwy oedd yn credu y byddai'n syniad da i enwebu Chris Davies, gwr a gafwyd yn euog o ffugio cais am gostau seneddol, ond roedd hi'n anorfod y byddai'n rhai iddo dynnu yn ôl ar ôl i'r cyhoeddiad gael ei wneud.\nUnwaith yn rhagor mae cwestiynau yn cael eu gofyn ynghylch crebwyll gwleidyddol cadeirydd y blaid Gymreig, Byron Davies.\nNawr, mewn etholiad arferol fyddai hyn oll o fawr o ots. Cilfach gefn yw Cymru yn y rhan fwyaf o etholiadau.\nOnd y tro hwn mae Cymru yn faes y gad allweddol. Mae angen enillion ar y Ceidwadwyr yng Nghymru i'w digolledu yn sgil colledion tebygol yn yr Alban a deheudir Lloegr.\nRwy'n amau bod 'na boeri gwaed yn swyddfa ganolog y blaid Brydeinig ynghylch stranciau Ceidwadwyr Cymru.\nY prif weinidog i ymddiswyddo fel arweinydd Ceidwadol\nIs-Ysgrifennydd Cymru yn galw ar Johnson i fynd\nDim cyflog llawn yn 'ergyd' i weithwyr â Covid hir\nPum munud gydag Aled Lewis Evans\nY mab i Gymraes sy'n serennu yn Wimbledon\nGwrthdroi Roe v Wade: America ranedig\nLluniau: Gŵyl Rhuthun 2022\nAteb y Galw: Yws Gwynedd\nLluniau: Gŵyl y Felinheli nôl wedi'r pandemig\nCwis Chris Chris\nPryd i gasglu a beth i'w wneud gydag ysgawen


Alcorn County, Mississippi - Wicipedia\nMcNairy County, Prentiss County, Tishomingo County, Hardin County, Hardeman County, Tippah County\nSir yn nhalaith Mississippi, Unol Daleithiau America yw Alcorn County. Cafodd ei henwi ar ôl James L. Alcorn. Sefydlwyd Alcorn County, Mississippi ym 1870 a sedd weinyddol y sir (a elwir weithiau'n 'dref sirol' neu'n 'brifddinas y sir') yw Corinth, Mississippi.\nMae ganddi arwynebedd o 1,039 cilometr sgwâr. Allan o'r arwynebedd hwn, y canran o ffurfiau dyfrol, megis llynnoedd ac afonydd, yw 0.3% . Yn ôl cyfrifiad y wlad, poblogaeth y sir yw: 37,316 (1 Gorffennaf 2013). Mewn cymhariaeth, yn 2016 roedd poblogaeth Caerdydd yn 361,462 a Rhyl tua 26,000.\nMae'n ffinio gyda McNairy County, Prentiss County, Tishomingo County, Hardin County, Hardeman County, Tippah County. Cedwir rhestr swyddogol o henebion ac adeiladau cofrestredig y sir yn: National Register of Historic Places listings in Alcorn County, Mississippi.\nMae gan y sir yma boblogaeth o tua 37,316 (1 Gorffennaf 2013). Dyma rai o'r dinasoedd, trefi neu gymunedau mwyaf poblog y sir:\nCorinth, Mississippi 1512\nFarmington, Mississippi 1810\nGlen, Mississippi 412\nRienzi, Mississippi 330\nKossuth, Mississippi 209\n↑ https://books.google.com/books?id=9V1IAAAAMAAJ&pg=PA19; tudalen: 19.\nWedi dod o "https://cy.wikipedia.org/w/index.php?title=Alcorn_County,_Mississippi&oldid=11055075"\nNewidiwyd y dudalen hon ddiwethaf ar 3 Mehefin 2022, am 14:31.


Sut ydw i’n copïo cynnwys o gwrs Canvas arall gan ... - Instructure Community\nSut ydw i’n copïo cynnwys o gwrs Canvas arall gan ...\nGallwch gopïo cynnwys y cwrs fel aseiniadau, modiwlau, tudalennau, a thrafodaethau o gyrsiau Canvas blaenorol i'r cyrsiau presennol. Does gennych chi ddim ond mynediad i gopïo cynnwys o gyrsiau rydych chi wedi ymrestru arnynt fel defnyddiwr gyda hawliau addysgwr.\nMae'r opsiwn hwn yn caniatáu i chi gopïo cynnwys i gyrsiau sy’n bodoli’n barod. Mae’n bosib y byddwch yn gallu copïo cynnwys i gragen cwrs newydd.\nMewngludo Cynnwys i Gwrs\nCliciwch y ddolen Mewngludo Cynnwys Cwrs (Import Course Content).\nDewis Math o Gynnwys\nYn y gwymplen Math o Gynnwys, dewiswch yr opsiwn Copïo Cwrs Canvas (Copy a Canvas Course).\nYn y gwymplen Chwilio am gwrs (Search for a course) , dewiswch y cwrs yr hoffech chi ei weld. Caiff cyrsiau eu trefnu yn nhrefn yr wyddor yn ôl y tymor mwyaf diweddar. Hefyd, gallwch ddewis cynnwys cyrsiau wedi’u cwblhau drwy roi tic yn y blwch cyrsiau wedi’u cwblhau . Mae'r blwch ticio Cynnwys cyrsiau wedi’u cwblhau yn cael ei ddewi yn ddiofyn.\nI chwilio am gwrs yn ôl enw, rhowch yr enw yn y maes Enw’r Cwrs (Course Name) . Cliciwch enw’r cwrs ar ôl iddo ymddangos.\nNodyn: Os oes gennych chi fynediad at fwy na 100 o gyrsiau, dim ond y maes Enw’r Cwrs (Course Name) y bydd y dudalen chwilio yn ei ddangos.\nNodyn: Os byddwch chi'n dewis yr opsiwn cynnwys penodol, bydd gofyn i chi ddewis y cynnwys rydych am ei fewngludo ar ôl i chi adolygu’r opsiynau tudalennau sydd ar ôl. Ar ôl i chi ddechrau mewngludo'r cynnwys, does dim modd canslo’r ffeiliau a ddewiswyd i’w mewngludo.\nCliciwch y botwm Mewngludo (Import).\nSut ydw i’n copïo cwrs Canvas i gragen cwrs newydd? Sut ydw i’n mewngludo pecyn allgludo cwrs Canvas?\nSut ydw i’n llwytho cyfryngau o ffynhonnell allanol i fyny ac yn eu plannu yn y Golygydd Cynnwys Cyfoethog fel addysgwr? in Gymraeg: Canllaw Addysgwyr 02-16-2021


Tŷ Lled-wely 4 Gwely i'w Rhentu yng Nghaerlŷr, Swydd Gaerlŷr\nReal Estate Listings: » Residential homes » Houses » GB » Leicestershire » Leicester » Leicester » Tŷ Lled-wely 4 Gwely i'w Rhentu yng Nghaerlŷr, Swydd Gaerlŷr1\nUnited Kingdom, Leicestershire, Leicester, Leicester, LE2 9GP\nCod Post: LE2 9GP\nNodweddion: Low energy bills (Equipped with Solar Panel and Ground Sourced Heating System), Modern Large Kitchen/ Dinner, Modern Bathrooms, Master Bedroom with En-suite, Ground Floor Shower Room with w/c, Fully Double Glazed, Large Off Street Parking at front, Private Garden, House equipped with Solar Panels and Ground Source Heat Pump\nAsiantau Ystadau Gwyrddion yn cyflwyno Tŷ Teulu Lled-ddatgysylltiedig moethus newydd sbon, effeithlon o ran ynni, yng nghalon biliau ynni Eyres Monsell, Caerlŷr. Ffordd y Neuadd, Cawod Modern gyda W / C, Ystafell Wely, Cegin Fawr Fodern ac Ardal Fwyta ac Ardal Cyfleustodau Llawr Sychder: Prif Ystafell Wely gyda Ensuite, Tair Ystafell Wely a Bath Teulu gyda chawod ar ei ben gyda W / COutside: Maes parcio mawr oddi ar y ffordd a Gardd yn Cynigir eiddo. yn gywir ond ni warantir eu cywirdeb. Nid yw'r manylion hyn yn ffurfio unrhyw ran o unrhyw gynnig neu gontract. Nid oes unrhyw un o'r datganiadau a gynhwysir yma yn ddatganiadau nac yn gynrychiolaethau o ffaith neu farn gan y gwerthwr neu Greens Estate Agents Ltd. na'i weithwyr neu asiantau. neu roi unrhyw gynrychiolaeth, gwarantau neu warantau o gwbl mewn perthynas â'r fangre uchod. Rhaid i bartïon sydd â diddordeb fodloni eu hunain trwy archwiliad neu arolwg ar unrhyw fater neu ddatganiad a gynhwysir yn y manylion hyn. Cynigir y fangre y manylir arni yn y manylion hyn ar yr amod na chânt eu gosod, eu gwerthu na'u tynnu'n ôl ac ni fydd Greens Estate Agents Ltd yn derbyn unrhyw gyfrifoldeb am golled ganlyniadol sy'n deillio o'r manylion hyn neu unrhyw drafodaethau mewn perthynas â hynny. Iechyd a Diogelwch: Gofynnir i chi arfer pob gofal a diwydrwydd yn ystod eich arolygiad o'r eiddo ac ni all yr Asiantau warantu bod yr eiddo yn rhydd o beryglon neu'n cydymffurfio ag Iechyd a Diogelwch deddfwriaeth. Nid yw'r Asiantau yn derbyn unrhyw gyfrifoldeb am anaf neu golled i bobl neu eiddo wrth ymweld.\nYsgolion yn agos LE2 9GP


Ddioddefwyr yn tynnu'n ôl\nMae’n dda iawn gennyf gyflwyno’r adolygiad craffu dwys diweddaraf a gyflawnwyd gan fy swyddfa, sy’n edrych ar nifer y dioddefwyr sy’n tynnu’n ôl yn Nyfed-Powys, a’r ffactorau sy’n effeithio ar hyn. Rwyf wedi fy nghalonogi gan ymateb yr Heddlu i’m swyddfa’n ymgymryd â’r gwaith hwn ac yn diolch i bawb sydd wedi cyfrannu’n onest a thrylwyr i’r adolygiad.\nRoedd yr adolygiad yn deillio o’r cynnydd amlwg yn nifer y dioddefwyr sy’n tynnu eu cefnogaeth yn ôl ar gyfer ymchwiliadau i droseddau rhyw a domestig, ynghyd ag achosion unigol y tynnwyd fy sylw atynt yn ddiweddar.\nCanfu’r adolygiad bod dioddefwyr yn amlwg yn flaenoriaeth ar gyfer Heddlu Dyfed-Powys, ac mae rhai enghreifftiau da o swyddogion yn rhoi amser sylweddol i ymchwilio i ddigwyddiadau a’r empathi a ddangosir tuag at ddioddefwyr. Fodd bynnag, mae’r adolygiad yn argymell nifer o feysydd lle y gellid gwneud gwelliannau er mwyn sicrhau y cyflwynir y gwasanaeth gorau posibl i ddioddefwyr.\nRoedd dros 80% o ddioddefwyr a dynnodd eu cefnogaeth yn ôl ar gyfer ymchwiliad dal yn dweud eu bod yn fodlon â’r profiad cyfan, ond mae’n hollbwysig bod y dioddefwyr hyn yn medru cael mynediad at y gefnogaeth briodol i’w helpu i ymdopi a dod dros effaith y drosedd. Canfu’r adolygiad ddyblygu sylweddol o ran cyswllt â dioddefwyr a diffyg ymwybyddiaeth o’r gwasanaethau cymorth sydd ar gael. Mae dioddefwyr wrth galon pob dim a wnawn ac mae’n hollbwysig bod eu lleisiau’n cael eu clywed a’n bod ni’n darparu gwasanaeth sydd wedi’i deilwra i’w hanghenion.\nMae un o’r bylchau mwyaf arwyddocaol yn ymwneud ag iechyd meddwl. Dangoswyd fod hyn yn ffactor o bwys ar gyfer bron pob dioddefydd a dynnodd yn ôl o’r ymchwiliad. Mae nifer o wasanaethau’n bodoli ar gyfer cefnogi unigolion yn y maes hwn; mae angen i’r Heddlu sicrhau bod swyddogion a gwasanaethau cymorth yn cyfeirio dioddefwyr i’r cymorth priodol er mwyn sicrhau nad yw materion iechyd meddwl yn effeithio’n negyddol ar gynnydd eu taith cyfiawnder troseddol.\nBydd fy swyddfa’n parhau i hyrwyddo nifer o ffyrdd y gall dioddefwyr rannu eu profiad a rhoi adborth ar gyfer gwella gwasanaethau. Byddwn yn annog unrhyw un sydd wedi profi’n gwasanaethau i ddefnyddio’r cyfleoedd hyn i’n helpu i lunio darpariaeth yn y dyfodol. Diolch.


Dianc o'r Wladfa - BBC Cymru Fyw\nDianc o'r Wladfa\n29 Rhagfyr 2015\nFfynhonnell y llun, f\nDisgrifiad o’r llun, Cymry Patagonia ar fwrdd y Numidian ar y ffordd i Ganada\nEleni mae 'na ddathliadau mawr wedi bod i nodi 150 sefydlu'r Wladfa ym Mhatagonia. Ond wnaeth pawb oedd ar fwrdd y Mimosa ddim setlo'n barhaol yn Ne America. Yn 1902 mi aeth rhai ohonyn nhw ar ail antur i Ganada.\nYr hanes hwn sy'n ganolbwynt i Lleisiau Patagonia ar S4C dros y Nadolig. Am y tro cyntaf erioed bydd cyfle i glywed profiadau personol rhai o'r mewnfudwyr yn eu geiriau eu hunain. Dyma i chi chydig o gefndir yr hanes:\nWedi i'r ymfudwyr cynta' lanio ar draethau Puerto Madryn ar 28 Gorffennaf 1865, fe ddaeth hi'n amlwg eu bod nhw'n wynebu caledi sylweddol. Bu'n rhaid byw mewn ogofáu tra bod y dynion yn chwilio am gynhaliaeth drwy hela am fwyd a dŵr\nErbyn 1896, roedd dros 2,500 o Gymry Cymraeg wedi setlo ym Mhatagonia.\nOnd yn 1892 fe ddaeth hi'n amlwg fod llawer o'r gwladfawyr wedi eu dadrithio gyda'r amgylchiadau. Dyma Asiant Mewnfudo Lerpwl felly yn cysylltu ag Awdurdodau Canada.\nWedi i ddau Gymro ymfudo i Ganada, penderfynodd grŵp o 30 symud i Saskatchewan, Canada. Fe deithiodd cynrychiolwyr o Ganada, W.L Griffiths a W.J Rees, i Batagonia i helpu gyda'r trefniadau, gyda'r addewid gan Lywodraeth Canada fod tir wedi ei neilltuo ar eu cyfer.\nYn 1899 fe ddechreuodd hi fwrw glaw yn drwm am dros dair wythnos a achosodd i afon Chupat orlifo gan orfodi sawl teulu o'u cartrefi. Fe ddinistriodd y llifogydd dros gant o gartrefi, wyth capel, pump ysgol a thair swyddfa bost.\nDyma ddechrau ar rai o flynyddoedd mwyaf tywyll yn hanes y Wladfa Gymreig gyda'r afon yn gorlifo'i glannau dair gwaith eto. Wedi digalonni, fe ddaeth nifer ohonyn nhw i'r casgliad nad oedd llawer o ddyfodol iddyn nhw yno. Penderfynodd rhai droi eu cefnau ar y Wladfa oherwydd anghydfod rhyngddyn nhw a'r Llywodraeth.\nFe benderfynodd grŵp bychan o ymfudwyr adael ddiwedd 1901, gan dalu eu costau eu hunain.\nOnd doedd pawb ddim mor lwcus, gyda'r rhan fwyaf o'r Cymry'n rhy dlawd i ystyried ymfudo. Cafodd cronfa arbennig ym Mhrydain ei sefydlu i geisio darparu cymorth ariannol.\nDaeth cyfraniadau gan Dywysog Cymru; Joseph Chamberlain, Ysgrifennydd Gwladol y Trefedigaethau; a nifer o Aelodau Seneddol o Gymru.\nCafodd £10,000 ei godi i helpu trefnu llong siarter, ynghyd â chyfraniad gan Lywodraeth Canada ar ffurf cymorthdal o £1 y pen. Fe lwyddodd y llywodraeth hefyd i berswadio Rheilffordd Canadian Pacific i leihau pris tocyn o $5 yr un o Québec i ranbarth The Prairies.\nYn Ebrill 1902, felly, fe gyrhaeddodd 30 o Batagoniaid Cymreig Winnipeg. Ond ar ôl cael eu siomi gydag ansawdd y tir yn Grenfell a Assiniboia yn ne Saskatchewan, fe symudon nhw i ardal Saltcoats, a chytuno ar sawl milltir o dir yr un.\nYn sgil y llwyddiant, fis yn ddiweddarach, fe benderfynodd 230 o ymfudwyr eu dilyn ar y daith, gan adael Puerto Madryn a chyrraedd Lerpwl ar fwrdd llong yr Orissa. Penderfynodd 22 ohonyn nhw fynd adref i Gymru, ond parhau wnaeth yr antur i'r gwedill ohonyn nhw ar fwrdd y Numidian.\nDim ond dau deulu o blith y teithwyr fuodd yn yr Ariannin ers yr ymfudiad cynta' yn 1865, roedd y rhan fwyaf ohonyn nhw wedi ymfudo o Brydain yn 1886.\nErbyn i'r llong gyrraedd Winnipeg roedd nifer y teithwyr wedi gostwng i 197. Bu farw rhai o'r anturiaethwyr yn ystod y fordaith.\nFfynhonnell y llun, Wrecksite.eu\nDisgrifiad o’r llun, Yr RMS Orissa, y llong wnaeth gludo 230 o ymfudwyr Patagonia yn ôl i Brydain\nErbyn 1912 roedd Eglwys Bresbyteraidd wedi ei sefydlu a'r gwasanaethau yn cael eu cynnal yn Gymraeg.\nOnd fel y rhan fwyaf o wladfeydd Cymraeg, mi fethodd y fenter greu parhad diwylliannol yn Saskatchewan. Wrth i Gymry Cymraeg briodi meibion a mercehd brodorol buan y diflannodd yr aelwydydd Cymraeg. Roed hi'n anodd o dan amgylchiadau felly i gynnall y capel ac addysg Gymraeg.\nErbyn heddiw, dim ond gweddillion yn y tirwedd a'r gymuned sy'n parhau fel tystiolaeth o'r gymuned a'r weledigaeth, gan gynnwys enwau ardaloedd, fel Bangor, yn ne ddwyrain y dalaith.\nLleisiau Patagonia, S4C Nos Fawrth, 29 Rhagfyr, 21:30\nAm ragor o erthyglau nodwedd ar y Wladfa Gymreig ym Mhatagonia, ewch i dudalen arbennig Cymru Fyw.